title: Herta Bothe

text: 24-vuotias Bothe oli 21. tammikuuta 1945 mukana vankien kuolemanmarssilla Puolasta Bergen-Belseniin. Matkalla Bergen-Belseniin hän ja vangit olivat väliaikaisesti Auschwitzin keskitysleirillä ja saapuivat perille Bergen-Belseniin helmikuun lopussa 1945.


title: Herta Bothe

text: Leirissä Bothe oli 60 naisvangin päällikkö. Leiri vapautettiin 15. huhtikuuta 1945.


title: Herta Bothe

text: Bothen sanotaan olleen pisin nainen, joka pidätettiin. Bothe erosi myös muista SS-naisista, sillä hän ei käyttänyt mustia nahkasaappaita vaan siviilikenkiä. Liittoutuneiden sotilaat pakottivat hänet hautaamaan leirillä kuolleiden ruumiita. Hän muisteli 60 vuotta myöhemmin, etteivät työhön komennetut SS-sotilaat saaneet käyttää hansikkaita, ja hän pelkäsi saavansa lavantaudin. Hän sanoi, että ruumiit olivat niin mätiä, että raajat irtosivat hautaamisessa. Hän muisteli myös haudattavien olleen niin painavia, että hänen selkänsä kipeytyi. Hänet pidätettiin ja vietiin vankilaan Cellessa.


title: Herta Bothe

text: Belsen-oikeudenkäynnissä Bothen todettiin olleen ”julma leirinvartija”, ja hänet tuomittiin kymmeneksi vuodeksi vankilaan vankien uhkailusta pistoolilla. Hänet vapautettiin vankilasta jo 1951 brittihallituksen armahtamana. Vapauduttuaan hän meni naimisiin ja vaihtoi nimensä Herta Langeksi.


title: Rantavakkisten kansakoulu

text: Rantavakkisten kansakoulu oli Mietoisissa Rantavakkisten kylässä Mettalan tilan mailla sijainnut kansakoulu, joka aloitti toimintansa vuonna 1912. Koulun perustamispäätös oli tehty jo vuonna 1911. Koulun suunnitteli arkkitehti Oiva Kallio ja hänen suunnitelmansa mukaisesti kouluun rakennettiin yksi luokkahuone, kansliatilat sekä veistosali, joka toimi aluksi myös voimistelu- ja ruokasalina. Koulun yhteydessä sijainnut opettajan huoneisto käsitti keittiön ja kaksi huonetta. Vuonna 1925 kouluun saatiin sähkövalaistus tuotua Raukkaan myllyltä asti.


title: Rantavakkisten kansakoulu

text: Koulu lakkautettiin vuonna 1969 liian vähäiseksi katsotun oppilasmäärän vuoksi. Koulurakennus peruskorjattiin 1970-luvun alkupuolella yksityisasunnoksi, mutta rakennuksen julkisivu säilyi remontissa lähes muuttumattomana. Pihapiirissä sijaitsevat, myös asuinkäytössä olevat alakoulun ja keittolan rakennukset on samoihin aikoihin lohkottu omiksi tonteikseen.


title: Avoimet sisällöt

text: Avoimet sisällöt (open content) on avoimen lähdekoodin myötä syntynyt uudissana, joka kattaa kaikenlaiset siten julkaistut teokset, jotka nimenomaisesti sallivat teoksen vapaan käytön, kopioinnin ja edelleenlevittämisen kenelle tahansa, ei vain tekijänoikeuden haltijalle. Maailman suurin avoimen sisällön hanke on Wikipedia.


title: Avoimet sisällöt

text: Kuten ohjelmistojenkin osalta puhutaan avoimen lähdekoodin ohjelmista sekä vapaista ohjelmista, voidaan sisältöjenkin osalta erottaa avoimet sisällöt sekä vapaat sisällöt. Sisältö voi olla sekä vapaata että avointa, muttei joka tapauksessa. Pääero lisensseissä on "vapauden" määritelmä: jotkin lisenssit pyrkivät maksimoimaan kaikkien tulevien mahdollisten käyttäjien vapaudet, kun taas toiset maksimoivat vain ensimmäisen vastaanottajan vapaudet. Käytännössä vapaat sisällöt antavat vapauden muokata ja edelleenjulkaista muokattuja teoksia, kun taas ainoastaan avoimet sisällöt eivät tätä oikeutta sisällä.


title: Ann Haydon-Jones

text: Ann Haydon-Jones (oik. Adrianne Shirley Haydon, s. 7. lokakuuta 1938 Birmingham, Englanti) on entinen brittiläinen pöytätennis- ja tennispelaaja. Hän voitti urallaan kahdeksan Grand Slam -mestaruutta, joista kolme tuli kaksinpelistä, kolme nelinpelistä ja kaksi sekanelinpelistä.


title: Ann Haydon-Jones

text: Ann Haydonin vanhemmat olivat tunnettuja pöytätennispelaajia, ja myös Ann ryhtyi nuorena tyttönä harrastamaan lajia. Pian hänestä kuitenkin kehittyi erinomainen tennispelaaja nurmikentillä, ja hän vei nimiinsä Britannian juniorimestaruuden 1954 ja 1955. Lisäksi hän voitti Wimbledonin tennisturnauksen tyttöjen kaksinpelimestaruuden 1956.


title: Ann Haydon-Jones

text: Haydon-Jones kilpaili samalla aikakaudella eräiden tennishistorian parhaiden naispelaajien, kuten Billie Jean Kingin, Margaret Courtin ja Maria Buenon, kanssa. Kovasta vastuksesta huolimatta Haydon-Jones onnistui voittamaan Ranskan mestaruuskilpailut 1961. Hän pääsi loppuotteluun myös Yhdysvaltain mestaruuskilpailuissa 1961 mutta hävisi sen puolustavalle mestarille, Darlene Hardille. Vuonna 1962 hän meni naimisiin P. F. Jonesin kanssa ja voitti Ann Haydon-Jones -nimisenä toisen mestaruutensa Ranskassa 1966.


title: Ann Haydon-Jones

text: Sekä Wimbledonissa että Yhdysvaltain mestaruuskilpailuissa 1967 Haydon-Jones hävisi loppuottelun Kingille. He kohtasivat kuitenkin uudelleen Wimbledonin finaalissa kaksi vuotta myöhemmin, ja sillä kertaa Haydon-Jones vei nimiinsä lajin halutuimman tittelin. Näin hänestä tuli historian ensimmäinen Wimbledonin voittanut vasenkätinen naispelaaja. Hän voitti samassa turnauksessa myös sekanelinpelin Australian Fred Stollen kanssa. Näiden saavutusten myötä hänet valittiin BBC:n järjestämässä äänestyksessä vuoden urheilupersoonallisuudeksi.


title: Ann Haydon-Jones

text: Tenniksen avoimen aikakauden sarastaessa 1968 Haydon-Jones, King ja eräät muut kokosivat ensimmäisen ammattimaisen naisten tenniskiertueryhmän. BBC palkkasi Haydon-Jonesin vieraskommentaattorikseen 1970, ja hän työskenteli tuossa tehtävässä yli kolmen vuosikymmenen ajan. Haydon-Jones valittiin International Tennis Hall of Famen jäseneksi 1985.


title: Jerusalemin taistelu (1917)

text: Jerusalemin taistelu vuonna 1917 päättyi Jerusalemin valtaukseen osmaneilta, jotka pian Megiddon taistelun jälkeen menettivät Palestiinan briteille.


title: Jerusalemin taistelu (1917)

text: Brittien komentaja Edmund Allenby oli voittanut ottomaanit Mughar Ridgen taistelussa kuukautta aiemmin. Molemmat osapuolet välttivät taistelua itse kaupungissa. Britit aloittivat hyökkäyksen kahdeksas päivä ja valtasivat kaupungin seuraavana päivänä.


title: Heinz Barth

text: Heinz Barth (15. lokakuuta 1920 Gransee, Brandenburg, Saksa – 6. elokuuta 2007 Gransee, Brandenburg, Saksa) oli SS-Obersturmführer ja sotarikollinen. Hänet tunnettiin ”Oradour-sur-Glanen murhaajana” osallisuudestaan Oradour-sur-Glanen joukkomurhaan 1944. Barth oli ainoa tästä joukkomurhasta tuomittu natsiupseeri. Hänet tuomittiin vuonna 1983 Itä-Saksassa ja vapautettiin vankilasta vuonna 1997.


title: Heinz Barth

text: Barth liittyi Hitler-Jugendiin vuonna 1932 ja ansaitsi organisaation kultaisen ansiomerkin. Vuonna 1938 hän liittyi kansallissosialistisiin moottoroituihin joukkoihin ja sai sotilaskoulutuksen. Hän liittyi kansallissosialistiseen puolueeseen 9. marraskuuta 1939 oluttupavallankaappauksen vuosipäivänä.


title: Heinz Barth

text: Barth liittyi sotilaspoliisiin, jolloin hänestä tuli upseeri. Vuonna 1983 itäsaksalainen oikeusistuin totesi hänen syyllistyneen erään poliisiyksikön mukana 92 tšekkiläisen partisaanin ampumiseen Klatovyssä ja Pardubicessa. Hän oli myös 1942 ampumassa 32 Ležákyn kylän asukasta.


title: Heinz Barth

text: Barth liittyi SS:ään 10. helmikuuta 1943 (nro 458037) Untersturmführerina ja sai komennuksen SS-pioneerijoukkoihin. 15. tammikuuta 1943 hän sai siirron 10. SS-panssaridivisioona Frundsbergiin ja myöhemmin 3. SS-divisioona Totenkopfiin, ja lokakuussa 1943 itärintamalle 2. SS-divisioona Das Reichiin. Hän johti 3. komppanian osastoa 4. panssarirykmentti Der Führerissa. Vuonna 1944 hän joutui Adolf Diekmannin prikaatiin Otto Erich Kahnin alaiseksi. Hän otti osaa kesäkuussa 1944 Oradour-sur-Glanen joukkomurhaan. Kylässä Diekmannin SS-miehet polttivat talot asukkaineen kostona SS-pataljoonankomentaja Helmut Kämpfen murhasta. Vuoden 1983 oikeudenkäynnissä hän todisti ampuneensa 15 laukausta väkijoukkoon. Hän myös todisti, ettei 642 siviilin (koko kylän, mukaan lukien yli 200 lapsen) surmaamisessa ollut sotilaallista tavoitetta.


title: Heinz Barth

text: Elokuussa 1944 Barth haavoittui pahoin Normandiassa ja menetti osan jalastaan. Hänet siirrettiin 2. harjoituspataljoonaan SS-panssarikrenatööreihin ja ylennettiin Obersturmführeriksi 9. marraskuuta 1944.


title: Heinz Barth

text: Sodan jälkeen Barth palasi kotikaupunkiinsa Brandenburgiin Saksan demokraattiseen tasavaltaan väärällä nimellä. Hänet tuomittiin poissaolevana kuolemaan Ranskassa vuonna 1953.


title: Heinz Barth

text: Hänet tunnistettiin ja pidätettiin Granseessa kesäkuussa 1981. Barth joutui uudestaan oikeuteen 1983 Saksan demokraattisessa tasavallassa ja tuomittiin elinkautiseen sotarikoksista. Barth, joka väitti vain noudattaneensa käskyjä, oli ainoa saksalainen upseeri joka tuomittiin tapauksesta. Toiset tapauksesta vastanneet upseerit olivat paenneet Länsi-Saksaan kuten Das Reichin komentaja Heinz Lammerding.


title: Heinz Barth

text:
Barth vapautettiin 1997 ikänsä ja terveytensä vuoksi, ja ”koska hänen todettiin osoittaneen katumusta”.
Keskustelua herätti se, että Barth sai 800 mk:n korvausta Normandiassa menetetystä jalastaan haavoittuneena veteraanina. Vuonna 2000 oikeuslaitos Potsdamissa päätti, ettei sotarikollisen tullut saada korvausta. Vuonna 2001 Bundestag sääti lain, jolla estettiin korvauksen määrääminen sotarikollisille.


title: Heinz Barth

text: Barth kuoli syöpään 86-vuotiaana 14. elokuuta 2007.


title: J. W. Enqvist (yritys)

text: J. W. Enqvist Oy oli pääosin Tampereen seudulla vuosina 1875–1965 toiminut metsäteollisuusyritys , jonka perusti tehtailija ja liikemies J. W. Enqvist (1853–1907). Yrityksen toiminta alkoi 1875, ja aluksi se omisti vain Enqvistin isän Johan Reinhold Enqvistin perustaman Santalahdessa sijainneen sahalaitoksen. 1900-luvun alussa yritys omisti jo useita sahoja, paperitehtaan sekä oman laivanvarustamon. Yritys muutettiin osakeyhtiöksi vuonna 1908.


title: J. W. Enqvist (yritys)

text: J. W. Enqvist Oy perusti vuonna 1914 Tampereen Lielahteen sulfiittiselluloosatehtaan ostettuaan Lielahden kartanon, joka oli kuulunut aikoinaan myös paroni Wilhelm von Nottbeckille. Yhtiö osti vuonna 1916 myös viereisen 1889 perustetun Niemen sahan.


title: J. W. Enqvist (yritys)

text: J. W. Enqvist Oy siirtyi G. A. Serlachius Oy:n haltuun yritysostolla vuonna 1965. Serlachius rakennutti Lielahden alueelle vaahtomuovitehtaan 1970 ja aaltopahvitehtaan 1971. Niemen saha suljettiin 1965, ja sulfiittiselluloosan valmistus Lielahdessa päättyi 1985. Metsäteollisuuden tuotantoa jatkoi alueelle perustettu CTMP-kemihierretehdas, joka kuitenkin suljettiin vuonna 2008.


title: Lisl Goldarbeiter

text: Lisl Goldarbeiter (oik. "Liesl-Elisabeth"; 23. maaliskuuta 1909, Wien – 14. joulukuuta 1997) oli itävaltalainen valokuvamalli ja missi.


title: Lisl Goldarbeiter

text: Goldarbeiter voitti ensimmäisenä ei-amerikkalaisena Miss Universum -tittelin vuonna 1929. Samana vuonna hän oli voittanut Miss Itävalta -kilpailun ja tullut toiseksi Miss Eurooppa -kilpailussa.


title: Lisl Goldarbeiter

text: Vuonna 2006 Peter Forgacs ohjasi Goldarbeiterista kertovan dokumenttifilmin "Miss Universe 1929 Lisl Goldarbeiter – a Queen in Wien".


title: Paul McKee

text: Paul McKee (s. 15. lokakuuta 1977) on irlantilainen pikajuoksija.


title: Paul McKee

text: McKee karsiutui 2001 Pekingin Universiadeissa 200 metrin juoksun toisissa alkuerissä ajalla 21,42. Seuraavana vuonna hän putosi Münchenin EM-kisoissa 400 metrin juoksun välierissä ajalla 45,92. Vuonna 2003 McKee voitti matkan MM-pronssia Birminghamin sisäratojen MM-kisoissa, mutta karsiutui Pariisin ulkoratojen MM-kisoissa alkuerissä. Vuonna 2006 hän juoksi toiseksi Euroopan cupin kakkosliigassa 200 metrillä ajalla 21,15 ja karsiutui Göteborgin EM-kisoissa 400 metrin alkuerissä.


title: Hubertine Auclert

text: Hubertine Auclert (10. huhtikuuta 1848 Saint-Priest-en-Murat, Allier, Auvergne, Ranska – 4. elokuuta 1914 Pariisi) oli johtava ranskalainen feministi, joka ajoi naisten äänioikeutta. Hän vietti suuren osa lapsuuttaan ja nuoruuttaan katolisessa luostarikoulussa ja suunnitteli nunnaksi ryhtymistä. Vuonna 1869 hän lähti luostarista lopullisesti ja muutti Pariisiin.


title: Hubertine Auclert

text: Pariisissa hän meni mukaan feministien toimintaan ja ryhtyi ajamaan naisille oikeutta julkisiin virkoihin. Vuonna 1876 hän perusti Société le droit des femmes -järjestön, joka kannatti naisten äänioikeutta. Vuonna 1883 järjestön nimeksi tuli Société le suffrage des femmes.


title: Hubertine Auclert

text: Auclert perusti 1881 La Citoyenne -nimisen kerran kuussa ilmestyneen lehden, jossa vaadittiin painokkaasti naisille oikeuksia. Hän joutui taloudellisista syistä lakkauttamaan lehden myöhemmin, mutta jatkoi muuta toimintaansa. Taistelu äänioikeuden puolesta huipentui Auclertin ajamaan verolakkoon 1880–1881. Avioero laillistettiin vihdoin vuonna 1884, mutta Auclertille se ei riittänyt. Hän esitti silloisissa oloissa radikaalin ajatuksen, että puolisoiden olisi tehtävä keskinäinen sopimus, jolla heidän omaisuutensa pidetään erillään.


title: Hubertine Auclert

text: Vuonna 1900 perustettiin Conseil national des Françaises kattojärjestöksi naisjärjestöille, jotka kaikki pian kannattivat naisten äänioikeutta. Naimisissa olevat naiset saivat 1908 oikeuden määrätä omasta palkastaan, mutta Auclert jatkoi kohti täyttä tasa-arvoa. Yhdessä Marguerite Durandin kanssa hän uhmasi viranomaisia ja he ilmoittautuivat ehdokkaiksi lakia säätävän kokouksen vaaleihin.


title: Hubertine Auclert

text: Ranskan naisliikkeen keskeisenä hahmona pidetty Auclert jatkoi toimintaansa aina kuolemaansa asti.


title: Angela Mortimer

text: Florence Angela Margaret Mortimer Barrett (s. 21. huhtikuuta 1932 Plymouth, Englanti) on entinen brittiläinen naistennispelaaja. Hän on naimisissa entisen Britannian Davis Cup -joukkueen jäsenen John Barrettin kanssa.


title: Angela Mortimer

text: Angela Mortimer Barrett voitti urallaan kolme Grand Slam -kaksinpelimestaruutta. Ne tulivat Ranskan mestaruuskilpailuista 1955, Australian mestaruuskilpailuista 1958 sekä Wimbledonista 1961, jolloin Mortimer oli 29-vuotias ja osittain kuuro. Omien sanojensa mukaan hän ei kyennyt tuolloin kuulemaan juuri muuta kuin yleisön suosionosoitukset.


title: Angela Mortimer

text: Mortimer voitti Anne Shilcockin kanssa nelinpelin Wimbledonissa 1955. Se oli Mortimerin uran ainoa Grand Slam -nelinpelimestaruus. Hän eteni naisten nelinpelifinaaliin myös Australian mestaruuskilpailuissa 1958 Lorraine Coghlanin kanssa. Grand Slam -turnauksen sekanelinpelifinaalissa Mortimer pelasi yhden kerran, Australiassa 1958. Hänen parinaan oli tuolloin Peter Newman.


title: Angela Mortimer

text: Mortimer Barrett valittiin International Tennis Hall of Famen jäseneksi 1993.


title: La Citoyenne

text: La Citoyenne oli ranskalainen feministinen sanomalehti, jota Hubertine Auclert julkaisi Pariisissa 1881–1891. Se alkoi ilmestyä 13. helmikuuta 1881 ja ilmestyi joka toinen kuukausi. Lehti oli ensimmäinen naisten äänioikeutta ajava lehti. Se ajoi hyvin voimakkaasti naisten vapautusta ja lainsäädännön muuttamista niin, että naisen asema olisi tasa-arvoinen. Lehti vaati naisille oikeutta toimia julkisissa viroissa ja esitti, että naista alentavat lait olisivat jääneet hyväksymättä, jos niitä säädettäessä olisi kuultu naisia. Lehteen kirjoittivat monet huomattavat feministit kuten Marie Bashkirtseff.


title: La Citoyenne

text: Taloudellisten vaikeuksien vuoksi Hubertine Auclert joutui 1891 lakkauttamaan lehden. Samana vuonna aktivisti Maria Martin (1839–1910) perusti lehden "Le Journal des femmes", ja vuonna 1897 Marguerite Durand (1864–1936) jatkoi työtä ja perusti uuden sanomalehden "La Fronde".


title: Biliverdiini

text: Biliverdiini on aineenvaihduntatuote, jota syntyy hemioksigenaasientsyymin hajottaessa hemiä. Biliverdiini hajotetaan entsymaattisesti edelleen bilirubiiniksi (CHNO). Biliverdiini on väriltään vihreää. Biliverdiini aiheuttaa vihertävän värin parantuvassa mustelmassa.


title: Biliverdiini

text: Biliverdiinin kemiallinen kaava on CHNO, moolimassa 582,646 g/mol ja CAS-numero 114-25-0.


title: Denny Shute

text: Herman Densmore "Denny" Shute (25. lokakuuta 1904 – 13. toukokuuta 1974) oli yhdysvaltalainen golfaaja. Hän voitti kerran Britannian avoimen (1933) ja kahdesti PGA Championshipin (1936, 1937).


title: Denny Shute

text: Shute oli viimeinen PGA Championshipin kahtena peräkkäisenä vuotena voittanut golfaaja ennen Tiger Woodsia, joka ylsi kyseiseen saavutukseen vuosina 1999–2000.


title: Denny Shute

text: Shute pelasi Ryder Cupissa vuosina 1931, 1933 ja 1937.


title: Janko Tipsarević

text: Janko Tipsarević (s. 22. kesäkuuta 1984 Belgrad, Jugoslavia) serbialainen tennispelaaja. Hän painaa 83 kiloa ja on 180 senttimetriä pitkä. Hän aloitti ammattilaisuransa vuonna 2002. Häntä valmentaa Dirk Hordorff.


title: Janko Tipsarević

text: Tipsarević on parhaimmillaan ollut ATP:n kaksinpelirankingissa sijalla kahdeksan (huhtikuussa 2012) ja nelinpelirankingissa sijalla 46 (huhtikuussa 2011). Urallaan hän on ansainnut palkintorahoja yli kahdeksan miljoonaa Yhdysvaltain dollaria. Tipsarevićin vahvuuksiin voidaan lukea syöttö, kuten useimmilla itäeurooppalaisilla pelaajilla.


title: Janko Tipsarević

text: Wimbledonissa 2007 Tipsarević pääsi neljännelle kierrokselle voitettuaan kolmannella kierroksella viidenneksi sijoitetun Fernando Gonzálezin erin 6–3, 3–6, 6–3, 4–6, 8–6. Neljännellä kierroksella Juan Carlos Ferrero pudotti hänet jatkosta suoraan kolmessa erässä. Saman vuoden Australian avoimissa Tipsarević putosi ensimmäisellä kierroksella, Ranskan avoimissa kolmannella kierroksella ja Yhdysvaltain avoimissa toisella kierroksella.


title: Janko Tipsarević

text: Australian avoimissa 2008 Tipsarević selviytyi kolmannelle kierrokselle ja piti ykkössijoitettua Roger Federeriä tiukilla häviten viisieräisen ottelun pistein 7–6(5), 6–7(1), 7–5, 1–6, 8–10. Maalis- ja huhtikuun vaihteessa hän ylsi Miamin Masters-turnauksessa puolivälieriin voitettuaan neljännellä kierroksella Mihail Južnyin, mutta seuraava vastus Nikolai Davydenko oli selvästi parempi. Ranskan avoimissa Tipsarević oli sijoitettu 32:nneksi, mutta hävisi heti ensimmäisellä kierroksella Nicolás Lapentille erin 4–6, 6–4, 1–6, 6–7 (7–9). Wimbledonissa Tipsarević pelasi sijoittamattomana ja voitti toisella kierroksella kuudenneksi sijoitetun Andy Roddickin lukemin 6–7(5), 7–5, 6–4, 7–6(4), ja kolmannella kierroksella 25:nneksi sijoitetun Dmitri Tursunovin luvuin 7–6(1), 7–6(3), 6–3. Neljännellä kierroksella hän hävisi sijoittamattomalle Rainer Schüttlerille eräluvuin 4–6, 6–3, 4–6, 6–7(4).


title: Janko Tipsarević

text: Yhdysvaltain avoimissa 2011 Tipsarević eteni puolivälieriin saakka voitettuaan kolmannella kierroksella Tomáš Berdychin ja neljännellä Juan Carlos Ferreron. Puolivälierissä hän voitti yhden erän Novak Đokovićia vastaan, mutta joutui luovuttamaan neljännessä erässä tilanteessa 0–3. Samana vuonna Tipsarević saavutti ensimmäisen turnausvoittonsa ATP-kiertueella, kun hän voitti Kuala Lumpurin turnauksen loppuottelussa Marcos Baghdatisin. Toisen turnausvoittonsa hän saavutti Moskovassa, jossa hän voitti loppuottelussa Viktor Troickin.


title: Janko Tipsarević

text: Vuonna 2012 Tipsarević saavutti uransa kolmannen turnausvoiton päihitettyään Stuttgartin loppuottelussa Juan Mónacon. Neljännen turnausvoittonsa hän sai vuonna 2013 Chennaissa, jossa hän vuotta aiemmin voitti nelipeliturnauksen.


title: Bob Rosburg

text: Robert Reginald ”Bob” Rosburg (21. lokakuuta 1926 – 14. toukokuuta 2009) oli yhdysvaltalainen golfaaja. Hän valmistui Stanfordin yliopistosta, jossa hän pelasi menestyksellä baseballia.


title: Bob Rosburg

text: Rosburgin merkittävin golfsaavutus oli PGA Championshipin voitto vuonna 1959. Myöhemmällä urallaan hän tuli tunnetuksi television urheiluselostajana.


title: Bob Rosburg

text: Rosburg syntyi Kalifornian osavaltiossa. Hänellä on vaimonsa Eleanorin kanssa lapset Robert Jr., Bruce ja Deborah.


title: Matthew Stevens

text: Matthew Stevens (s. 11. syyskuuta 1977) on walesilainen snooker-ammattilainen. Hän on ollut maailmanmestaruuskisojen finaalissa kaksi kertaa saavuttamatta kuitenkaan tätä snookerin arvostetuinta turnausvoittoa. Stevens tunnetaan myös lempinimellä "The Welsh Dragon" ja hän on urallaan tehnyt 287 sadan pisteen ylittävää lyöntisarjaa ammattilaisturnaustasolla sekä ollut 32:n parhaan pelaajan joukossa ranking-listalla jo vuosia .


title: Matthew Stevens

text: Matthew Stevens aloitti ammattilaisuransa vuonna 1994. Ensimmäisen ranking-finaalinsa hän saavutti vuonna 1998 kun hän eteni "UK Championship"-turnauksen loppuotteluun, jossa kuitenkin nuori skotlantilainen hallitseva maailmanmestari John Higgins veti pidemmän korren erin 10-6. Stevens toisti saman seuraavana vuonna, tällä kertaa kuitenkin vain hävitäkseen finaalin maanmiehelleen Mark Williamsille erin 10-8. Vuonna 2000 Stevens eteni ensimmäistä kertaa maailmanmestaruuskisojen finaaliin, mutta voiton vei taas Mark Williams. Vuonna 2000 hän nosti itsensä ranking-listalla sijalle 6 ja pysytteli listalla 16 parhaan joukossa seuraavat seitsemän vuotta.


title: Matthew Stevens

text: Uransa suurimman turnausvoiton Stevens saavutti vuoden 2000 "Benson & Hedges Masters"-kutsuturnauksessa, jonka finaalissa kaatui Ken Doherty, joka samaisessa ottelussa suoritti viimeistä mustaa palloa vaille "maksimibreikin" 147.


title: Matthew Stevens

text: Stevens on pelannut 2000-luvun aikana hyvällä tasolla saavuttaen useita puolivälierä- ja semifinaalipaikkoja saavuttamatta kuitenkaan kuin yhden ranking-turnausvoiton. Tämä tuli kuitenkin toiseksi arvostetuimmassa "UK Championship"-turnauksessa vihdoin vuonna 2003, viisi vuotta ensimmäisen finaalipaikan jälkeen samassa turnauksessa. Finaalissa kaatui suuri mestari Stephen Hendry erin 10-8 .


title: Matthew Stevens

text: Stevens on kahdesti hävinnyt maailmanmestaruusturnauksen finaalissa tiukin lukemin 16-18. Ensin vuonna 2000 Mark Williamsille ja toisen kerran vuonna 2005 Shaun Murphylle, jota vastaan Stevens johti erin 10-6. Stevens on ollut näiden kahden finaalin lisäksi ollut kolmesti semifinaalissa.


title: Matthew Stevens

text: Kaudella 2005/2006 Stevens oli ranking-listalla sijoitettuna neljänneksi, mikä on toistaiseksi hänen uransa paras listasijoitus. Tämän kauden hän aloitti vakuuttavasti voittamalla "Northern Ireland Trophy"-turnauksen, jonka finaalissa hän kaatoi jälleen Stephen Hendryn, tällä kertaa erin 9-7. Stevensin pelivire laski kuitenkin tämän jälkeen huomattavasti hänen hyvän ystävänsä, ja toisen huippupelaajan, Paul Hunterin sairastuttua ja kuoltua syöpään. Kaudella 2006/2007 ja 2007/2008 Stevens paransi peliotteitaan saavuttamatta kuitenkaan suurempaa menestystä. Tasaiset suoritukset kuitenkin antoivat itseluottamusta ja Stevens uskoi palaavansa vielä turnausvoittajaksi.


title: Matthew Stevens

text: Kaudella 2008/2009 Stevens saavutti pitkästä aikaa finaalipaikan ranking-turnauksessa "Bahrain Championship", mutta hävisi Neil Robertsonille finaalin erin 7-9. Maanmies Ryan Dayn pudottaminen vei Stevensin "Maplin UK Championship"-turnauksessa 16 parhaan joukkoon, mutta Marco Fu osoittautui sittemmin paremmaksi. Pitkästä aikaa Stevensin peli näytti syyskaudella piristyvän. Kausi 2009/2010 ei tuonut mukanaan suurempaa menestystä, mutta Stevens pysyi edelleen ranking-listalla 32. parhaan joukossa.


title: Matthew Stevens

text: Helmikuussa 2010 Stevens otti yhdessä Ryan Dayn, Ken Dohertyn, Joe Perryn sekä Mark Williamsin kanssa osaa Turussa järjestettyyn "ProAm"-turnaukseen Finnish Snooker Challenge, jonka järjesti suomalaispelaaja Jyri Virtanen omistamallaan klubilla Sports Club Turku. Stevens eteni semifinaaliin, jossa suomalainen, vuonna 2008 ammattilaisuransa lopettanut, Robin Hull päihitti hänet ja eteni finaaliin. Turnauksen voitti lopulta Williams .


title: Matthew Stevens

text: Stevens pelaa snookerin lisäksi pokeria. Hän onnistui voittamaan vuonna 2004 260 000 £ suuressa "UK Open"-turnauksessa .


title: Yleisurheilun GP-finaali

text: Yleisurheilun GP-finaali () oli IAAF:n vuosina 1985–2002 järjestämä yleisurheilukilpailu. Kilpailun osallistujat valittiin aiemmin vuoden aikana järjestettyjen Grand Prix -kilpailuista kerättyjen pisteiden perusteella. Vuosina 1985–1992 lajien voittajat valittiin pisteiden perusteella. Vuodesta 1993 finaalissa lajin voittaneet keräsivät palkintorahat, mutta yhteiskilpailun voittaja valittiin edelleen pisteiden perusteella.


title: Yleisurheilun GP-finaali

text: Vuonna 2003 IAAF uudisti Grand Prix -kilpailujärjestelmänsä, jolloin GP-finaali korvattiin lla.


title: Audi A4 (B7)

text: Audi A4 B7 on Audi A4-mallisarjan järjestyksessään 3. sukupolvi, joka esiteltiin syksyllä vuonna 2004 järjestetyssä Pariisin autonäyttelyssä. Suomessa mallit esiteltiin joulukuun Helsinki Motor Show’ssa. Kolmannen sukupolven A4:ää valmistettiin Saksassa.


title: Audi A4 (B7)

text: Auto on rakennettu samalle B6 -pohjalevylle, jota käytettiin edeltäjämallissakin. Ulkomuodot on piirtänyt italialainen Walter de’Silva. Muodot eivät muuttuneet edellisestä sukupolvesta kovinkaan radikaalisti. Niissä on paljon samoja piirteitä Audi A6:n kanssa: sekä keulan että perän pyöreät kulmat ovat saaneet hieman kulmikkuutta ja edessä on myös A6:n tyylinen single-frame-maski. Uutta olivat myös uudelleen muotoillut kirkkaat ajovaloumpiot.


title: Audi A4 (B7)

text: Ensimmäinen sedan-malli sekä Avant-farmarimalli valmistettiin lokakuussa 2004 ja cabriolet-mallin valmistus alkoi tammikuussa 2006.


title: Audi A4 (B7)

text: Uuden malliston yhteydessä vuonna 2004 esiteltiin myös 4,2-litraisella V8-moottorilla varustettu S4. Huippumalli, 420-hevosvoimainen RS4, esiteltiin vuonna 2005. Samana vuonna esiteltiin myös cabriolet-malli. Yhdysvalloissa A4- ja S4-mallien cabriolet-malli esiteltiin huhtikuussa 2006 järjestettävässä New York Auto Show’ssa.


title: Audi A4 (B7)

text: Torsen-tekniikalla toteutettu quattro-neliveto on tarjolla usean eri mallin yhteyteen (163 hevosvoimaisesta mallista ylöspäin). 3-litraisen TDI- ja 3,2-litraisen bensamoottorin kanssa se on aina vakiovaruste. Voimanjako etu- ja taka-akselien välillä on normaalitilanteessa 50/50, mutta tarvittaessa voima voidaan siirtää kokonaan vain toiseen päähän. EDL-järjestelmän avulla voimaa voidaan keskittää jopa vain yhteen renkaaseen kerrallaan. Jousituksessa on edessä on four-link-tyyppinen tuenta ja takana poikittaistuella varustettu erillisjousitus (Trapezoidal-link). Kaikissa pyörissä on levyjarrut, edessä myös jäähdytetyt.


title: Audi A4 (B7)

text: Vakiovarusteena oleva manuaalivaihteisto on mallista riippuen 5- tai 6-portainen. Audi käyttää vaihteistosta lyhenettä ML (Manual/Lenghtwise). Lisävarusteena on mahdollista valita automaattivaihteisto. Uutuutena esiteltiin etuvetoisten mallien yhteydessä saatava vuonna 2000 esitelty portaaton Multitronic-vaihteisto. Nelivetoisten mallien yhteydessä automaatti on 6-portainen Sport-ohjelmalla varustettu Tiptronic, joka on nähty aikaisemmin jo Audi S4-mallissa.


title: Audi A4 (B7)

text: Kaikki moottorit ovat edelleen pitkittäin asennettuja. Uusiksi bensiinivaihtoehdoiksi tuli kaksi FSI-suorasuihkutustekniikalla varustettua moottoria: aikaisemmin A3 Sportback -mallissa nähty 200-hevosvoimainen nelisylinterinen 2.0 Turbo sekä 3,2-litraiseksi kasvanut 255 hevosvoimainen V6-moottori. Marraskuussa 2005 esiteltiin myös viritetty versio em. 2-litraisesta turbokoneesta. Quattro GmbH on muun muassa muutetun turboahtimen ja ohjelmiston avulla saanut moottorista noin 20 lisähevosvoimaa.


title: Audi A4 (B7)

text: Audi A6- ja A8-malleissa käytetty 3-litrainen turbodieselmoottori esiteltiin myös A4-mallissa, mutta hieman pienitehoisempana kuin isoveljissään käytetty moottori. Toinen aluksi esitelty diesel oli 2-litrainen 140 hv malli. Vuoden 2006 alusta saataville tuli myös 2,7-litrainen vaihtoehto. Samalla 3-litraisesta mallista tuli saatavilla aikaisempaa tehokkaampi versio. Mallivuodelle 2007 esiteltiin uusi tehokkaampi 2-litrainen partikkelisuodattimella varustettu 170 hevosvoimainen TDI.


title: Audi A4 (B7)

text: Uusina varusteina esiteltiin muun muassa lisävarusteina saatavat tupla-xenon-ajovalot ja kaarreajo-toiminnolla (Adaptive Light). Suomessa kaikkien mallien vakiovarustukseen kuuluu muun muassa ilmastointi, 8. sukupolven ESP ja useita turvatyynyjä.


title: Audi A4 (B7)

text:
Ulkoiset varusteet: 9-puolaiset 16" alumiinivanteet; korinväriset kylkisuojalistat, puskurit, helmat, ulkopeilit ja kahvat; vihreät lämpöeristelasit
Mukavuusvarusteet: ajovaloautomatiikka, alumiinilistat kojelaudassa ja ovissa, ajovaloautomatiikka, digitaalikello päivyrillä, Mikado-kangasverhoilu, täysautomaattinen ilmastointilaite, kaistanvaihtovilkku, kangasmatot edessä ja takana, kannellinen keskikyynärnoja takana, keskuslukitus kauko-ohjauksella ja sisäkytkimellä, etuistuimien korkeussäätö, kynnyslistat alumiinisomistein, lukuvalot edessä ja takana, mukiteline edessä, nelipuolainen singleframe-tyylinen ohjauspyörä, ohjauspyörän korkeus- ja pituussäätö, ohjaustehostin (2.0T ja 6-sylinterisissä malleissa ajonopeuden mukaan säätyvä Servotronic-ohjaustehostin), radiovalmius etu- ja takakaiuttimilla, takalasiantenni, raitisilmasuodatin, sähköikkunat edessä mukavuustoiminnolla, istuinlämmitykset etuistuimissa, 6-portaiset sähkösäätöiset ja lämmitettävät ulkopeilit, takaluukun Soft Touch –avaustoiminto, lasinpyyhkimien ajonopeuteen mukautuva tihkukytkin, valojen päällejäämisestä varoittava summeri. Avant-malleissa lisäksi: 12V-pistoke tavaratilassa, jaettu taittuva takaistuimen selkänoja, kattokaiteet, takalasinpyyhin ja pesulaite, tavaratilan peite ja väliverkko


title: Audi A4 (B7)

text: Turvallisuusvarusteet: ABS/EBV-jarrut, ajovalojen pesurit ja korkeudensäätö, ESP 8.0 -ajonvakautusjärjestelmä jarrulevyjen kuivaustoiminnolla, halogen-ajovalot kirkaslasitekniikalla, hätäjarrutustehostin, kaksoisäänitorvi, kuljettajan ja etumatkustajan turvatyynyt, 2-vaiheisesti laukeavat, lämmitettävät tuulilasin pesusuuttimet, pääntuet edessä ja takana (edessä aktiiviset ja säädettävät), sideguard-ikkunaturvaverhot, sivuturvatyynyt etuistuimissa, sivutörmäyssuojat, sumuvalot, vararengas


title: Audi A4 (B7)

text:
Ambiente-varustepaketti: Vakionopeudensäädin; jaettu takaselkänoja; etumatkustajan airbagin poiskytkentä avaimella ja ISOFIX-kiinnikkeet, kiiltolistat sivuikkunoiden ympärillä; Nahalla päällystetty nelipuolainen ohjauspyörä, vaihteennuppi ja -suojus; säilytyslokerollinen keskikyynärnoja edessä, mukinpidike takana, tavaraverkko etuistuimien selkänojissa; etuistuinten alla säilytyslaatikot; Radio Concert 10-kaiuttimella
S line -sportpaketti Plus: quattron urheilullinen S line -alusta; 17" 9-puolaiset alumiinivanteet 235/45R17-renkailla, "S line" -teksti kylkisuojalistoissa; vakioulkovärien lisäksi erikoisvärit: misanonpunainen helmiäisväri ja avushopea helmiäisväri; urheilulliset istuimet; istuimissa ja ovissa "Speed"-kangas-/nahkaverhous; kynnyslistassa "S line" -teksti; etuist. sähk.ristiseläntuensäätö; musta sisäkatto; koristelistat mattaa alumiinia; urh. 3-puolainen nahkaratti, nahkainen vaihdetangonnuppi ja -suojus sekä käsijarrunsuojus; kuljettajan informaatiojärjestelmä
Muita lisävarusteita: metalliväri, urheilullinen alusta (-20 mm), APS-akustinen pysäköintijärjestelmä, käsi- tai sähkökäyttöiset aurinkoverhot, GSM-puhelinvalmius, informaatiojärjestelmä FIS, erilaisia istuinverhoiluvaihtoehtoja, urheilulliset etuistuimet, sähköllä säädettävät etuistuimet, kattoluukku, kylmäkotelo hansikaslokerossa, kaksikerroslasit, sähköikkunat takana, jalopuusomisteiset listat, navigointijärjestelmä Plus, Kaarreajovalot ja Xenon Plus-kaasupurkausvalot, Rengaspaineen tarkkailutoiminto


title: Audi A4 (B7)

text:
Auto on ulkomitoiltaan hyvin lähellä edellistä sukupolvea. Pituutta on tullut noin 4 senttiä lisää, mutta muut mitat ovat lähes samat. Pituudenlisäys voidaan panna paljolti uusien puskurien syyksi.
Toukokuussa 2005 esiteltiin A4 DTM Edition -erikoismalli DTM-vakioautosarjamenestyksen kunniaksi. Malli esiteltiin ensimmäisen kerran syksyllä 2004 Essen Motor Show’ssa ja sen jälkeen päätettiin ottaa malli tuotantoon. Autossa on 2-litrainen TFSI-moottori, josta irtoaa 220 hv (330 Nm). Kiihtyvyys nollasta sataan tapahtuu 6,9 sekunnissa ja huippunopeus on 247 km/h. DTM-mallin esittelyn jälkeen tämä viritetty versio moottorista tuli saataville myös ilman DTM-varustelua. Alustaa on madallettu 20 mm ja jousitusta on jäykistetty. Renkaat ovat 15-puolaisilla 18-tuumaisilla alumiinivanteilla. Myös ulkonäköä on muutettu mm. takana olevalla diffuusorilla, isommilla pakoputken ulostulolla ja uudelleen väritetyllä Phantom Black -etumaskilla. Istuimina toimivat Recaron nahka- ja mikrokuitupäällysteiset urheilupenkit.


title: Audi A4 (B7)

text: Helmikuussa 2007 Audi esitteli e-lyhenteen mallinimeensä saaneen A4-mallin. Valmistajan mukaan autossa yhdistyy moottorin suuri suorituskyky ja taloudellisuus. Uusissa malleissa on mittaristossa vaihtovalo, joka tarkkailee moottorin kuormitusta sekä auton vauhtia ja ilmaisee kuljettajalle sopivan vaihtohetken. Autossa on manuaalivaihteisto, jossa kuudes vaihde on välitetty normaalia pidemmäksi. Polttoainetaloutta on pyritty lisäksi parantamaan alumiinisella konepellillä, pienellä vierintävastuksella varustetuilla renkailla ja mm. S-Line-paketista lainatulla takaspoilerilla. Moottorin maksimiteho on 125 kW (170 hv) ja sen elektroniikkaa on muutettu polttoainetaloutta ajatellen. Huippunopeus on 225 km/h ja kiihtyvyys 0-100 km/h 8,6 sekuntia. Yhdistetty polttoaineenkulutus on 7,1 l/100 km (Avant 7,2 l).


title: Audi A4

text: Audi A4 on Audin vuodesta 1994 lähtien valmistama ylemmän keskikokoluokan automalli, joka korvasi Audi 80:n.


title: Audi A4

text: Ensimmäisen sukupolven Audi A4 pohjautui samaan B5-pohjalevyyn kuin Volkswagen Passat. Kuten Passatissakin, A4:ssa oli moottori pitkittäin ja voimansiirtovaihtoehtona oli etuveto tai Quattro-neliveto. Moottorivalikoima oli laaja, sisältäen neli- ja kuusisylinterisiä moottoreita kokoluokassa 1,6–2,8 litraa. Yksi suosituimpia moottoreita A4:ssa oli Volkswagen-konsernin 1,9-litrainen turbodiesel.


title: Audi A4

text: Urheilumalli S4 julkistettiin vuonna 1998, ja keväällä 2000 seurasi huippumalli RS4.


title: Audi A4

text: Vuonna 1999 ensimmäisen sukupolven Audi A4 sai faceliftin. Faceliftissä se sai muun muassa uudet etu- ja takavalot sekä pieniä muutoksia sisätiloihin.


title: Audi A4

text: Vuoden 2000 lopulla julkistettiin toisen sukupolven Audi A4, joka pohjautui B6-pohjalevyyn.


title: Audi A4

text: Vuonna 2003 toisen sukupolven Audi A4 sai faceliftin. Samana vuonna julkaistiin myös uusi Cabriolet-avoauto, joka vihdoin korvasi vanhentuneen 80-malliin perustuneen avoauton. FSI-tekniikka lisättiin uuteen kaksilitraiseen moottoriin.


title: Audi A4

text: Uusi S4-malli julkistettiin vuonna 2003.


title: Audi A4

text: Vuonna 2005 esiteltiin kolmannen sukupolven Audi A4 uudella B7-pohjalevyllä. Mallin piirsi italialainen Walter dè’Silva. Audi A6 -mallin 3,0-litrainen turbodieselmoottori esiteltiin myös A4-mallissa, mutta hieman pienitehoisempana kuin A6:n vastaava moottori. Muut muutokset sisälsivät uuden "singleframe"-etumaskin, uudelleenmuotoillun peräosan, lisävarusteena valinnaiset Bi-Xenon-ajovalot, suuremmat etu- ja takajarrut, uuden kuusivaihteisen "Tiptronic"-vaihteiston, jousitusmuutoksia ja pieniä uudistuksia sisätiloissa.


title: Audi A4

text: Quattro-neliveto oli saatavilla melkein kaikkien moottorien kanssa, 3,0 TDI oli myynnissä ainoastaan Quattrona.


title: Audi A4

text: Uusi RS4-malli julkaistiin Euroopassa vuonna 2005. Moottorina siinä oli uusi vapaasti hengittävä 4,2-litrainen 420-hevosvoimainen V8-moottori. Vuonna 2005 esiteltiin myös kaksiovinen Cabriolet.


title: Audi A4

text: Neljännen sukupolven Audi A4 esiteltiin Frankfurtin autonäyttelyssä syksyllä 2007. Se perustuu samalle perusrakenteelle keväällä 2007 esitellyn Audi A5:n kanssa. Kooltaan se oli suurempi kuin edellinen sukupolvi. Pienin moottori oli 1,8-litrainen TFSI ja suurin myöhemmin S4-mallissa esitelty 3,0 V6 TFSI. Avant-farmari saapui sedanin rinnalle keväällä 2008.


title: Audi A4

text: Viidennen sukupolven Audi A4 tuli markkinoille vuonna 2015.


title: Audi A4 (B5)

text: Audi A4 B5 (Typ 8D) on Audi A4:n ensimmäisen sukupolven malli, jota valmistettiin vuosina 1994–2001. Se pohjautuu nimensä mukaisesti B5-pohjalevyyn, joka oli käytössä myös Volkswagen Passatissa ja Škoda Superbissa, joiden kanssa Audi A4 jakoi suurimman osan tekniikastaan. Audi A4 B5 korvasi Audi 80:n ja sen seuraajaksi tuli Audi A4 B6.


title: Audi A4 (B5)

text: Syksyllä 1994 esitelty Audi A4 oli ulkonäöltään selkeästi tunnistettavissa Audi 80:n seuraajaksi. Kooltaan malli noudatteli BMW 3-sarjan ja Mercedes-Benz C-sarjan linjauksia, joten takaistuin- ja tavaratilat olivat melko rajalliset. Kolariturvallisuus oli ensiesittelyn aikaan luokan kärkitasoa, mutta kehitys oli nopeaa, ja jo muutamaa vuotta myöhemmin esitellyt kilpailijat olivat selkeästi parempia. Tämä näkyi vuoden 1997 Euro NCAP -kolaritestissä, josta Audi A4 sai tulokseksi vain keskinkertaiset kaksi ja puoli tähteä, eikä se täyttänyt lokakuussa 1998 voimaan astuvia sivutörmäysnormeja.


title: Audi A4 (B5)

text: Uusissa 1,8-litraisissa moottoreissa oli kaksi pako- ja kolme imuventtiiliä sylinteriä kohden. Vapaasti hengittävässä versiossa oli tehoa 125 hevosvoimaa ja turboahdetussa 150 hevosvoimaa. Muut bensiinimoottorit olivat 1,6 (101 hv) ja 2,6 V6 (150 hv). Ainoa dieselmoottori oli 1,9-litrainen TDI (90 hv). 1,8 Turboon ja V6:een sai halutessaan viisiportaisen automaattivaihteiston. Useimmat mallit sai myös quattro-nelivedolla. Alustarakenteessa oli uutena ominaisuutena nelipistetuettu etuakseli.


title: Audi A4 (B5)

text: Vakiovarustukseen sisältyi kuljettajan turvatyyny, ABS-jarrut, turvavöiden esikiristimet, lämmitettävät sähköpeilit, lukuvalot, keskuslukitus, lämmitettävät etuistuimet, ajonestolaite ja sisävalon viive. Sisustuksen viimeistely oli korkeatasoista. Kuusisylinterisissä oli vakiona plyysiverhoilu, sumuvalot, sähköikkunat edessä ja korinväriset puskurit. Lisävarusteet olivat erittäin kalliita. Matkustajan turvatyynyn hinta oli 7 100, kattoluukun 10 900 ja vakionopeudensäätimen 5 400 markkaa.


title: Audi A4 (B5)

text: Moottorivalikoimaa täydennettiin syksyllä 1995 TDI:n 110-hevosvoimaisella versiolla, vuotta myöhemmin 2,8 30V V6:lla (193 hv) ja syksyllä 1997 korvattiin 2,6-litrainen uudella 2,4 litran V6:lla (165 hv) sekä esiteltiin 2,5 V6 TDI (150 hv).


title: Audi A4 (B5)

text: Loppuvuodesta 1995 mallisto täydentyi nuorekkaalla farmarimalli Avantilla. Sen 390-litrainen tavaratila jäi useimpia kilpailijoita pienemmäksi. Edeltäjään verrattuna tavaratilan koko oli kasvanut 20 litralla.


title: Audi A4 (B5)

text: Vuosimallin 1996 autoihin lisättiin nelisylinteristen vakiovarusteisiin sähköikkunat eteen sekä korinväriset ulkopeilit ja ovenkahvat. Matkustajan turvatyyny tuli vakioksi vuoden 1996 lopussa.


title: Audi A4 (B5)

text: Syksyllä 1996 tulivat tarjolle Ambition- ja Ambiente-varusteluvaihtoehdot. Kaikki moottorit 1,6-litraista lukuun ottamatta olivat valittavissa. Urheilullisessa Ambitionissa oli urheilullinen alusta, urheiluistuimet, nahkaverhoiltu ohjauspyörä ja vaihteenvalitsimen nuppi sekä etuistuinten ristiseläntuen- ja korkeudensäätö. Ylellisessä Ambitionissa oli plyysiverhoilu, jalopuukoristeet kojelaudassa ja ovipaneeleissa, nahkaverhoiltu ohjauspyörä ja vaihteenvalitsimen nuppi, vakionopeudensäädin ja lämmitettävät pesusuuttimet.


title: Audi A4 (B5)

text: Samaan aikaan markkinoille tuli myös A4 1,6 Business Line, jossa oli radio, kasettisoitin, CD-vaihtaja ja suksipussi. Mallin hinta oli 163 000 markkaa, kun tavallinen 1,6-litrainen maksoi 168 800 markkaa.


title: Audi A4 (B5)

text:
Syksyllä 1998 varusteluvaihtoehdot korvattiin tyylisuunnilla, jotka olivat keskenään samanhintaisia. Advancessa oli hienostunut tumma istuinverhoilu ja ruskeansävyiset alumiinilistat. Ambitionissa oli aiempaa peruskangasta muistuttava verhoilu ja grafiitinväriset listat. Ambientessa oli urheilullinen sininen ruutukuosi ja grafiitinväriset listat.
Audi A4 koki vuoden 1999 alussa kevyen kasvojenkohotuksen. Keulassa oli uudenlainen ilme ja sedanin takavalot vaihtuivat uusiin. Sumuvalot tulivat vakiovarusteiksi. Teknisinä muutoksina jousitusta oli paranneltu. Turvavarusteisiin lisättiin sivuturvatyynyt, ja turvaverhot sai lisävarusteena. Uusi moottorivaihtoehto oli turboahdettu 1,8-litrainen (180 hv) quattro-nelivedolla.


title: Audi A4 (B5)

text: Uuteen 5 000 markan hintaiseen Premium-varustepakettiin kuului metalliväri, automaattiset ajovalot, nahkaverhoiltu ohjauspyörä, kauko-ohjattu keskuslukitus ja ulkolämpömittari. Käytännössä kaikki autot myytiin Premium-paketilla varustettuina.


title: Audi A4 (B5)

text: Syksyllä 1999 110-hevosvoimainen dieselmoottori korvattiin 115 hevosvoiman pumppusuutindieselillä. Toukokuussa 2000 automaatti-ilmastointi lisättiin vakiovarusteisiin 1,6-litraisia lukuun ottamatta. Vuosimallin 2001 Avanteihin tuli Suomessa vakioksi ESP.


title: Audi A4 (B5)

text: Vuoden 1998 alussa markkinoille tuli urheilullinen Audi S4, jossa oli 2,7-litrainen 265 hevosvoiman kaksoisturboahdettu moottori. Jousitus oli 20 millimetriä normaalia matalampi ja vakiovarusteina oli muun muassa kuusivaihteinen vaihdelaatikko ja xenon-ajovalot.


title: Audi A4 (B5)

text: Keväällä 2000 alkoi S4:ääkin suorituskykyisemmän RS4-mallin valmistus. 2,7 litran kaksoisturbomoottorista oli saatu suurempien ahtimien ja 1,2 baarin ahtopaineen avulla irti tehoa jopa 380 hevosvoimaa. Audi RS4 oli saatavana ainoastaan Avant-farmarimallina.


title: Audi A4 (B8)

text: Audi A4 B8 on Audi A4 -mallisarjan neljäs sukupolvi, joka esiteltiin Frankfurtin autonäyttelyssä syyskuussa 2007. Ensin markkinoille tuli 4-ovinen sedan, joka esiteltiin Suomessa Helsinki Motor Show’ssa joulukuun alussa 2007. Keväällä 2008 esiteltiin myös Avant-farmari. Neljännen sukupolven A4:ää valmistettiin Saksassa.


title: Audi A4 (B8)

text: Malli perustuu samalle perusrakenteelle keväällä 2007 esitellyn Audi A5 Coupén kanssa. Uusi pohjalevy mahdollistaa moottorin sijoittamisen aikaisempaa taaemmaksi, jolloin auton ei pitäisi olla niin etupainoinen. Ulkomitoiltaan auto on B7-sukupolvea suurempi ja akseliväli on kasvanut selvästi. Valmistaja on pyrkinyt luomaan mm. paremman painonjakauman avulla edeltäjää urheilullisemman auton. Auto sai faceliftin vuonna 2012.


title: Audi A6 (C6)

text: Audi A6 C6 on Audin kolmas A6-sukupolvi. Mallin sedan-versio esiteltiin Geneven autonäyttelyssä maaliskuussa 2004. Suomessa auto esiteltiin saman vuoden toukokuussa. Farmarimalli Avant esiteltiin vuotta myöhemmin ja sen myynti Suomessa alkoi huhtikuussa 2005.


title: Audi A6 (C6)

text: Audi pyrki uudella A6:lla muuttamaan mallin imagoa aikaisempaa edustavampaan ja urheilullisempaan suuntaan. Tarkoituksena oli tehdä "maailman urheilullisin bisnesluokan sedan". Aikaisemmin A6:n omistajat olivat pääosin vanhempia ihmisiä, mutta nyt pyrittiin houkuttelemaan nuorempaa ostajakuntaa.


title: Audi A6 (C6)

text: Ulkomitoiltaan ja sisätiloiltaan malli on aikaisempaa lähempänä A8-mallia. Muotoilultaan auto on hieman vanhempaa C5-koria kulmikkaampi. Suurin muutos tapahtui ehkä keulan muotoilussa, johon ilmestyi kromireunainen alhaalta ylös yltävä maski. Myös sisätiloiltaan auto muistuttaa isoveljeään Audi A8:a keskikonsoliin sijoitettuine MMI-informaatio- ja käyttöjärjestelmineen.


title: Audi A6 (C6)

text: Vuoden 2006 lopulla Audi ilmoitti, että syksyllä 2007 A6:n tuotanto aloitetaan myös Intian Aurangabadissa, jossa valmistetaan autoja maan omille markkinoille. Tuotanto tapahtuu ns. CKD-järjestelmän avulla (Completely Knocked Down). Tämä tarkoittaa sitä, että osat valmistetaan edelleen Saksassa, mutta auto kootaan Intiassa. Vuoden 2008 valmistustavoitteena on yli 300 autoa ja määrän on tarkoitus kasvaa. Kiinassa autosta valmistetaan myös pitkällä akselivälillä varustettu A6L-mallia. Se on suunniteltu nimenomaan Kiinan kasvaville loistoautomarkkinoille. Moottorivaihtoehtoina ovat muun muassa 3.2 FSI V6 ja 4.2 FSI V8, jälkimmäisessä vetotapa on neliveto.


title: Audi A6 (C6)

text: Audille tyypilliseen tapaan mallistossa on etuvetoisia sekä nelivetoisia vaihtoehtoja. Jatkuva quattro-neliveto on saatavilla kaikkien moottorivaihtojen yhteydessä, paitsi 2.0TFSI moottorin yhdeydessä. Neliveto on toteutettu Torsen-keskitasauspyörästöllä, jossa voimaa siirretään mekaanisesti tarpeen mukaan etu- tai takapyörille maksimissaan 60/40-suhteella.


title: Audi A6 (C6)

text: Vaihteistotyyppejä on kolme. Etuvetoisissa malleissa automaatti on multitronic-vaihteisto ja nelivetoisissa ZF:n valmistama tiptronic-vaihteisto.


title: Audi A6 (C6)

text: Kaikissa pyörissä on levyjarrut, edessä levyt ovat lisäksi jäähdytetyt. Jokaisessa pyörässä on myös erillisjousitus, joka koostuu edessä päällekkäisistä tukivarsista. Takajousituksessa käytetään monitukivarsituentaa, joka koostuu pitkittäisistä ja poikittaisista tukivarsista sekä vastaavista ylätukivarsista.


title: Audi A6 (C6)

text: Lehdistön piirissä uuden mallin alustaa ja hieman pintakovaa jousitusta on kehuttu sekä normaaliajossa että ääritilanteissa. Vastaavasti ohjauksen toiminta ja sen keveys on saanut moitteita.


title: Audi A6 (C6)

text: Uuden mallin myötä moottorivalikoima uudistui täydellisesti. Vanhat nelisylinteriset vaihtoehdot poistuivat kokonaan valikoimasta. Aikaisempaan sukupolveen verrattuna valikoimaan tuli entistä tehokkaampia moottoreita, ja mm. 2,4-litraisen V6-moottorin teho nousi 10 kW:lla. Osa moottoreista ehdittiin jo ennen A6:sta esitellä muissa VW-konsernin autoissa. Moottorit ovat pääosin 6-sylinterisiä, lukuun ottamatta 4-sylinterisiä 2-litraisia ja 4,2-litraista V8-moottoria. Kaikki moottorit ovat eteen pitkittäin sijoitettuja.


title: Audi A6 (C6)

text: Vuoden 2007 mallisarjaan esiteltiin keväällä 2006 uusi 4,2-litrainen FSI-moottori, joka on hyvin läheistä sukua RS4:ssä käytetylle koneelle. Moottorissa on tehoa edeltäjäänsä BAT-moottoriin nähden 15 hv enemmän, polttoaineenkulutuksen kuitenkin ollessa 10 % alhaisempi. Moottorin yhteydessä on aina 6-vaihteinen Tiptronic-vaihteisto ja quattro-neliveto. Samalla myös 3-litraisen TDI-moottorin tehoa lisättiin. Aikaisemmasta 224 hevosvoimaan verrattuna, moottorista irtoaa tästedes 233 hv. Syyskuussa 2006 esiteltiin myös uusi 2,8-litrainen FSI- ja Valvelift-tekniikkaa (muuttuva venttiilienajoitus ja -nousu) käyttävä bensiinimoottori. Ensimmäiset uudella moottorilla varustetut autot valmistuvat loppuvuodesta 2006.


title: Audi A6 (C6)

text: Etuvetoisissa malleissa automaatti on Multitronic-tyyppinen ja nelivetoisissa Tiptronic.


title: Audi A6 (C6)

text: Turvavarusteita


title: Audi A6 (C6)

text: Muita vakiovarusteita


title: Audi A6 (C6)

text: Business Pro -varustukseen kuuluu normaalien varusteiden lisäksi ajovalojenpesimet; keskikyynärnoja etuistuinten välissä; kangasmatot takana; jaettu takaistuimen selkänoja; informaatiojärjestelmä FIS, ajotietokone ja "Auto-Check"-järjestelmä; MMI Basic Plus informaatio- ja käyttöjärjestelmä (sis. mm. takakaiuttimet ja radioon mm. DSP-tilavaikutelma toiminnon); vakionopeudensäädin; kiiltolistat sivuikkunoiden ympärille sekä tavaratilan kiinnityssarja (Avant).


title: Audi A6 (C6)

text: Vuoden 2007 mallisarjan autoista lähtien saatavilla on ollut Audi Q7:ssa esitelty "Audi Parking System Advanced" -pysäköintitutka, jossa on laajakulmaobjektiivilla varustettu takakamera.


title: Audi A6 (C6)

text: C6-malli on ulkomitoiltaan aikaisempaa C5-mallia suurempi. Mallin voidaan sanoa pituuden puolesta kuuluvan edustusautoluokkaan. Uuden mallin myötä auton raideleveys kasvoi edessä 7 cm ja takana 5 cm. Kori on pituudeltaan 2 cm suurempi ja akseliväli 8 cm pidempi. Myös leveyttä 5 cm enemmän. Suurentuneet mitat näkyvät etenkin matkustamon etutiloissa, takaistuintiloja on jossain yhteydessä moitittu kilpailijoita heikommiksi.


title: Audi A6 (C6)

text: Sedan-mallin tavaratila on 546 litrallaan luokkansa suurimpia. Vakiona ei kuitenkaan ole takaistuimen monikäyttömahdollisuutta. Avant-mallin tavaratila on normaaliasennossa 565 litraa ja takapenkin selkänojan kaatamalla saa tilaa yhteensä 1660 litraa.


title: Audi A6 (C6)

text: Mitat (Sedan/Avant):


title: Citroën Traction Avant

text: Citroën Traction Avant on Citroënin ensimmäinen etuvetoinen automalli. Se esiteltiin vuonna 1934. Sen jälkeen tehdas ei ole tehnyt yhtään takavetoista autoa.


title: Citroën Traction Avant

text: André Citroën esitti ohjeet uudelle automallille 1930-luvun alussa: "Mallistoon tarvitaan täysin uusi etupyörävetoinen auto, joka saa painaa korkeintaan 850 kg. Sen moottorin tulee olla pieni, voimakas ja taloudellinen. Sen tulee sijoittua 7CV-luokkaan ja olla vähintään nelipaikkainen. Sen tulee myös saavuttaa 100 km/h nopeus."


title: Citroën Traction Avant

text: Auton suunnittelivat André Lefécvre ja Flaminio Bertoni. Suunnitteluprojektin koodina käytettiin lyhennettä PV, joka tuli sanoista "la petite voiture" (pikkuauto). PV-prototyyppi esiteltiin vuonna 1934 rahoittajajoukolle, joka lupasi välittömästi tukensa projektille.


title: Citroën Traction Avant

text: Uudesta mallista tuli André Citroenin vaatimusten mukainen, vaikka hän olisi halunnut varustaa uuden automallinsa automaattivaihteistolla, jollaisen oli nähnyt Pariisin autonäyttelyssä 1920-luvulla. Ajatuksesta luovuttiin ja tilalle suunniteltiin kolmivaihteinen käsikäyttöinen vaihteisto, joka ei ollut parhaimmasta päästä mutta toimi tyydyttävästi.


title: Citroën Traction Avant

text: Uusi Citroën ei ollut ensimmäinen etuvetoinen, mutta se oli ensimmäinen suursarjatuotantoon asti päässyt etuvetoinen auto. Ennen Citroënia esimerkiksi Cord oli valmistanut etuvetoista L29-malliaan vuosina 1929–1932, mutta niitä saatiin valmiiksi vain 5200 kappaletta.


title: Citroën Traction Avant

text: Uusi Citroën esiteltiin lehdistölle huhtikuun 18. päivänä 1934, ja tuotanto alkoi saman vuoden toukokuussa, aluksi mallilla 7CV, jossa oli alitehoinen 1,3-litrainen moottori. Uudesta erilaisesta autosta tuli heti menestyjä. "Traction Avantista" (etuveto) tuli lähes auton mallinimi. Ennen tätä Citroën oli ollut vain tavallinen auto muiden joukossa, mutta nyt siitä tuli rakastettu ja vihattu automerkki, joka tunnistettiin muiden seasta.


title: Citroën Traction Avant

text: Jo heti auton esittelyvuonna 7CV-malli sai rinnalleen mallit 7B, 7S ja 7C. Niissä käytettiin 1,5-, 1,9- ja 1,6-litraisia moottoreita. 7B-mallin tuotanto lakkasi jo seuraavana vuonna, mutta 7C:tä valmistettiin sotaan saakka ja 7S-mallin nimi vaihtui 11CV:ksi.


title: Citroën Traction Avant

text: Traction Avantin ajo-ominaisuudet olivat aikakauteensa nähden erinomaiset. Etuveto ja alhainen painopiste saivat auton käyttäytymään erittäin tasapainoisesti, jolloin kaarrenopeudet pysyivät korkeina heikosta moottoritehosta huolimatta. Lisäksi se oli tilavampi kuin samanikäiset kardaanivetoiset autot.


title: Citroën Traction Avant

text: Vähän ajan päästä autoon ilmeni joukko pikkuvikoja, jotka pudottivat Citroënin laatuvaikutelmaa alaspäin. Suurimmat vianaiheuttajat olivat vetoakselit ja vaihteisto. Niiden lisäksi alatukivarret pyrkivät irtoilemaan, iskunvaimentimien teho heikkeni vuosien saatossa, jarrut osoittautuivat epäluotettaviksi ja moottori ylikuumenevaksi, käsijarru oli tehoton ja korikin alkoi ruostua vähässä ajassa. Kaikki nämä yhdistettynä tavallisesta poikkeavaan moottori-vaihteisto-rakenteeseen tekivät Traction Avantista vaikean kunnossa pidettävän. Citroën sai täten huonon maineen.


title: Citroën Traction Avant

text: Mallistoon kuului kolme eri akseliväliä: 291, 309 ja 327 cm. Korimalleina olivat Berline-umpikori, Coupé ja Cabriolet. Normaalimalleissa käytettiin keskipitkää akseliväliä. Lyhyintä käytettiin 7CV- ja 11CV Legere-urheilumallissa. 327 cm:n akselivälin tapasi 7–9-paikkaisissa Familiale-farmarimalleissa ja Commerciale-hyötyajoneuvoissa.


title: Citroën Traction Avant

text: Vuonna 1934 Pariisin autonäyttelyssä Citroën esitteli 22CV-mallin, johon oli istutettu 3,8-litrainen 100-hevosvoimainen V8-moottori, joka periaatteessa oli valmistettu liittämällä kaksi nelisylinteristä rivikonetta V-muotoon. Prototyypin ajettavuus oli varsin kehnoa, joten ajatuksesta luovuttiin ja prototyypitkin tuhottiin.


title: Citroën Traction Avant

text: Sen sijaan vuonna 1938 esiteltiin iso 15CV-malli, jossa oli 2,9-litrainen kuusisylinterinen rivimoottori. Se muistutti ulkoisesti hieman 11CV Normalea, mutta sen konepelti oli pitempi ja sisustuksessa oli ylellisyyttä. Sisustusverhoiluksi sai valita jopa plyysin. 15CV-mallissa oli nahkaistuimet ja puinen kojelauta, 12V sähkölaitteisto, erilaiset puskurit sekä joissain malleissa jopa avattava aurinkokatto.


title: Citroën Traction Avant

text: Traction Avant-malleja valmistettiin vuoden 1957 heinäkuuhun saakka yhteensä 759 111 kappaletta. Valmistusmäärä puhuu puolestaan. Vanhanaikaisen ison Citroënin seuraajaksi esiteltiin sensaatiomainen DS vuonna 1955.


title: Citroën Traction Avant

text: Kaikesta edistyksellisyydestään huolimatta Traction Avantissa käytettiin rakenteita, jotka olivat tuttuja jo entuudestaan. Itse asiassa mikään yksityiskohtakaan ei ollut ennennäkemätön. Eikä se ollut edes ensimmäinen etuvetoinen sarjatuotantoauto, mutta Traction Avantin ansiosta etuveto löi läpi automarkkinoilla. Siksi siitä on muodostunut legenda.Traction Avant oli aikakauteensa nähden edistyksellinen ajokki. Se varustettiin itsekantavalla korilla, mikä tuolloin oli vielä harvinaista. Citroën rakensi alustansa ja korinsa kokonaisuudessaan teräspellistä. Se ei tarvinnut erillistä runkoa, koska teräspeltinen rakenne oli itsessään varsin vankka ja yllättävän kevyt verrattuna erillisrunkoisiin kilpailijoihinsa.


title: Citroën Traction Avant

text: Kytkin oli kuiva ja yksilevyinen ja sen toiminta välitettiin polkimesta vaijerin kautta. Vaihteisto oli kolmivaihteinen ilman 1. ja peruutusvaihteen synkronointia.


title: Citroën Traction Avant

text: Edessä oli erillisjousitus ja takana pitkittäisin tukivarsin varustettu jäykkä akseli. Sekä eteen että taakse oli asennettu vääntösauvajouset. Edessä jouset olivat pitkittäin ja takana poikittain asennetut. Jokaiselle pyörälle oli putki-iskunvaimentimet.


title: Citroën Traction Avant

text: Moottorit eivät olleet niinkään tekniikan riemuvoittoja, mutta niissä oli märät sylinteriputket. B11-koneessa oli kolmella runkolaakerilla laakeroitu kampiakseli, sylinterien sivulle sijoitettu nokka-akseli ja keinuvivut sekä painevoitelu.


title: Citroën Traction Avant

text: Vuoden 1939 11CV-malli kaksiovisella coupé-korilla edusti mallisarjan keskitasoa. Se oli rekisteröity periaatteessa 2+2:lle henkilölle. Matkustamossa oli paikat kuljettajalle ja matkustajalle, mutta autoon kuului myös tilapäinen matkustamo peräosan kohdalla niin, että kaksi matkustajaa pystyivät matkaamaan autossa ilman kattoa kun peräkontin luukku avattiin. Paikkaa kutsuttiin "anopin paikaksi."


title: Citroën Traction Avant

text: Sisusta oli suurimmilta osin kangasta ja peltiä, mutta matkustamon matto oli muovia. Sisältä saattoi löytää käsinelokeron sekä eteen ja taakse säätyvän kuljettajan istuimen. Lämmityslaite puuttui samoin kuin lasinpesulaitteisto tai ajovalopesurit. Takalasin pyyhkijänä toimi useimmiten "anoppi". Tuulilasi oli avattava.


title: Citroën Traction Avant

text: Mittarivarustus oli harvinaisen runsas. Siihen kuului nopeusmittari, matka- ja trippimittarit, polttoaine- ja ampeerimittari sekä kello. Varoitusvaloja oli kaksi; akun lataus ja öljynpaine.


title: Citroën Traction Avant

text: Vanhin vielä säilynyt Traction Avant on valmistusnumerolla AZ 00-18 varustettu 7A-malli, jota voi ihailla Citroënin museossa Pariisissa. Auto on siinä kunnossa missä se löydettiinkin, vailla moottoria ja etupyöriä. Sen sijaan vanhin vielä toiminnassa oleva 7A-malli lienee valmistusnumeroltaan AZ-00-23, joka on nykyisin slovenialaisella omistajalla.


title: Citroën Traction Avant

text: Traction Avantit ovat yhä varsin vankkoja autoja. Lähes vuosittain useat Traction Avant -harrastajat vievät autonsa mitä erilaisimpiin eksoottisiin paikkoihin ajaakseen kilpaa. Esimerkiksi vuonna 2002 30 Traction Avantin joukko ajoi Los Angelesista New Yorkiin ilman välikohtauksia.


title: Citroën Traction Avant

text: Traction Avantit on yleisesti yhdistetty toisesta maailmansodasta kertovien elokuvien ikoneiksi. Tyypillisin klisee on musta Citroën Traction Avant, jonka matkustamosta löytyy pari mustaan pukeutunutta saksalaista Gestapo-salapoliisia. Mielikuvalle on vahvat järkiperusteet, sillä toisen maailmansodan aikoihin saksalaiset sotavoimat pitivät Traction Avantista hyvien ajo-ominaisuuksien ja helpon ajettavuuden vuoksi. Myös ranskalaiset poliisit ja rikollisetkin pitivät autosta samoista syistä.


title: Citroën Traction Avant

text: Alla muutamia elokuvaesimerkkejä:


title: Citroën Traction Avant

text: 11CV Coupé


title: Ford C-Max

text: Ford C-Max on Fordin vuodesta 2003 lähtien valmistama keskikokoinen tila-automalli, joka perustuu tekniikaltaan Ford Focukseen. Vuoteen 2007 asti mallia myytiin Focus C-Max -nimisenä. Nykyisessä mallistossa se sijoittuu pienemmän B-Maxin ja suuremman S-Maxin väliin.


title: Ford C-Max

text: Vuonna 2003 markkinoille tullut Focus C-Max oli ensimmäinen malli, joka perustui Fordin, Mazdan ja Volvon yhteistyössä kehittämälle C1-pohjalevylle. Samaan perusrakenteeseen perustui seuraavana vuonna esitelty toisen sukupolven Focus.


title: Ford C-Max

text:
Vuoden 2003 Euro NCAP -kolaritestistä Focus C-Max sai tulokseksi neljä tähteä viidestä.
Bolognan autonäyttelyssä joulukuussa 2006 esiteltiin kasvojenkohotuksen kokenut malli, jonka nimeksi tuli nyt uuden S-Maxin aloittaman käytännön mukaan pelkkä C-Max. Auto sai uudelleenmuotoillut ajovalot ja etupuskurin, jossa ilmanottoaukko oli aiempaa suurempi. Uusi ulkoasu noudatteli Fordin Kinetic Desing -muotoilukieltä. Sisällä kojelauta, mittaristo ja ovipaneelit kokivat uudistuksia, ja käytetyt materiaalit ovat aiempaa korkeatasoisempia.


title: Ford C-Max

text: Toisen sukupolven C-Max esiteltiin Frankfurtin autonäyttelyssä syksyllä 2009. Viisipaikkaisen mallin rinnalle tuli myös pidempi seitsenpaikkainen Grand C-Max. Auto perustuu samalle Global C -pohjalevylle kuin myöhemmin markkinoille tullut kolmannen sukupolven Ford Focus.


title: Ford C-Max

text: Vuoden 2010 Euro NCAP -kolaritestistä C-Max sai tulokseksi täydet viisi tähteä. Erikseen testattu Grand C-Max ansaitsi sekin viisi tähteä.


title: Ford C-Max

text: Pariisin autonäyttelyssä syksyllä 2014 esiteltiin kasvojenkohotuksen kokeneet C-Max- ja Grand C-Max -mallit. Ne saivat uudistuksessa uudelleenmuotoillut ajovalot ja etusäleikön. Sisällä uutta oli kahdeksantuumainen kosketusnäyttö, jonka myötä fyysisten painikkeiden määrä väheni.


title: Opel Corsa D

text: Opel Corsa D on Opel Corsan neljännen sukupolven malli, jota valmistettiin vuosina 2006–2014.


title: Opel Corsa D

text: Corsan neljäs sukupolvi esiteltiin heinäkuussa 2006 Lontoon autonäyttelyssä. Markkinoille malli tuli syyskuun lopulla ja Suomeen ensimmäiset autot saapuivat lokakuussa. Auto rakennettiin General Motorsin ja Fiatin yhteistyössä kehittämälle pohjalevylle, jolle perustuu myös Fiat Grande Punto. Noin 30 prosenttia autojen osista on yhteisiä.


title: Opel Corsa D

text: Vuoden 2006 Euro NCAP -kolaritestistä Corsa sai tulokseksi täydet viisi tähteä.


title: Opel Corsa D

text: Uusi turvavaruste oli sopeutuvat halogeenivalot (AFL). Suuremmilla nopeuksilla ajettaessa ajovalot kääntyvät enintään 15 astetta ulkokaarteen ja kahdeksan astetta sisäkaarteen suuntaan. Kääntymisvalot valaisevat 90 astetta oikealle tai vasemmalle, kun suuntavilkku tai peruutusvaihde on kytketty päälle.Corsa D:tä valmistettiin kolmi- ja viisiovisina hatchbackeina. Kolmiovinen pyrki olemaan urheilullinen coupémainen pikkuauto, kun taas viisiovinen oli pidemmällä kattolinjalla varustettu, muunneltavissa oleva, pienille perheille ja vapaa-aikaan tarkoitettu malli. Autot oli siis selkeästi suunnattu eri asiakasryhmille ja näin pyrittiin laajentamaan asiakaskuntaa. Edestä katsottuna korimallit ovat hyvin samannäköiset, mutta A-pilarista taaksepäin muotoilu on jokseenkin erilaista. Yhteisiä korinosia molemmille malleille ovat vain etulokasuojat, konepelti, etupuskuri ja etuvalot.


title: Opel Corsa D

text: Kolmiovisen Corsan pakettiautoversio Corsavan esiteltiin Brysselin autonäyttelyssä tammikuussa 2007 ja ensimmäiset autot toimitettiin asiakkaille saman vuoden huhtikuussa. Takaistuimet on poistettu tavaratilan suurentamiseksi.


title: Opel Corsa D

text: Bensiinimoottorit olivat aluksi 1,0- (60 hv), 1,2- (80 hv) ja 1,4-litraiset (90 hv) Twinportit. Dieselvaihtoehdot puolestaan olivat 1,3- (75 hv) ja 1,7-litraiset (125 hv) CDTi-moottorit. 1,4-litraisen bensiinimoottorin yhteyteen sai halutessaan nelivaihteisen automaattivaihteiston. 1,2 Twinportiin ja 1,3 CDTi:hin oli saatavana "Easytronic"-robottivaihteisto, joka oli bensiinimallissa viisi- ja dieselissä kuusiportainen.


title: Opel Corsa D

text: Vain ecoFLEX-malleihin oli saatavana 1,3-litrainen 75-hevosvoimainen dieselmoottori. Mallissa on panostettu ympäristöystävällisyyteen ja taloudellisuuteen. Ainoastaan ecoFLEX:iin oli valittavana vihreä Green Spirit -metalliväri.Suomessa edullisin varustetaso oli Enjoy. Siihen kuului kuusi turvatyynyä, ESP, 15 tuuman teräsvanteet pölykapselein, Radio/CD 30 -soitin, monitoimiohjauspyörä, lämmitettävät sähköpeilit, kuljettajan istuimen korkeussäätö, sähköikkunat edessä ja kauko-ohjattu keskuslukitus.


title: Opel Corsa D

text: Sportissa oli lisäksi urheilullinen alusta, kromattu pakoputken pää, 16 tuuman kevytmetallivanteet, kojelaudan mattakromikoristeet, sisävalaistuspaketti, etusumuvalot ja nahkaverhoiltu urheiluohjauspyörä.


title: Opel Corsa D

text:
Muilla markkina-alueilla oli edellä mainittujen lisäksi saatavana muun muassa Enjoyn ja Sportin väliin sijoittuva Edition ja malliston huipulla oleva Cosmo. Nämä jäivät monien erikoismallien tavoin pois Suomen tuontiohjelmasta.
Barcelonan autonäyttelyssä kesäkuussa 2007 esiteltiin uusi Sport- ja OPC/VRX-mallin välimaastoon mallistossa sijoittuva GSi-malli. Opel-merkin yhteydessä mallinimi on GSi ja Vauxhallilla SRi. Autossa käytettiin 1,6-litraista turboahdettua 150 hevosvoiman moottoria. Mallia valmistettiin sekä kolmi- että viisiovisina versiona. Alustaa on laskettu lähemmäksi tien pintaa, edessä 18 ja takana 15 millimetriä.Vuosien 2010–2011 aikana Corsa koki uudistuksia. Aluksi päivitettiin tekniikkaa ja vuoden 2011 puolella suoritettiin varsinainen kasvojenkohotus. Uusittuun malliin tehtiin paljon parannuksia etenkin alustarakenteisiin. Lisäksi ohjaustehostimen sähkömoottoriin tehtiin muutoksia, minkä ansiosta ajo-ominaisuudet etenkin alhaisilla nopeuksilla paranivat. Etusäleikkö ja ajovalot uudistettiin enemmän Insigniaa muistuttaviksi. Kaikissa Corsa-malleissa oli nyt myös päiväajovalot. Uusia lisävarusteita olivat kosketusnäytöllinen Touch & Connect -multimedia- ja navigointijärjestelmä sekä takaistuimen sivuturvatyynyt.


title: Opel Corsa D

text: Moottorivalikoimassa oli myös paljon uutta. Uudet bensiinimoottorit olivat 1,2- (70 hv) ja 1,4-litraiset (87/100 hv). 100-hevosvoimainen oli varustettu automaattivaihteistolla. Dieselvaihtoehdoksi tuli nyt uusi 1,3-litrainen, josta oli kaksi tehovaihtoehtoa (90/95 hv). Suurempitehoinen oli polttoainetaloudellisempi ja 90-hevosvoimaisen sai "Easytronic"-robottivaihteistolla varustettuna.


title: Opel Corsa D

text: Perusmalliksi tuli Advantage. Sen yläpuolella oli Enjoy 111 -juhlamalli Opelin 111-vuotisjuhlan kunniaksi. Siinä oli aikaisemman Enjoyn lisäksi manuaali-ilmastointi, vakionopeudensäädin ja ajotietokone.


title: Opel Corsa D

text: Viimeiset uudistuksensa Corsa D sai mallivuodelle 2012. Uuden moottorivalikoiman muodostivat 1,2 Twinport Ecotec (85 hv), 1,4 Twinport Ecotec (100 hv), 1,6 Turbo Ecotec (150 hv), 1,3 CDTI (95 hv) ja 1,7 CDTI (130 hv).


title: Opel Corsa D

text: Varustetasoiksi tulivat Life, Enjoy ja Sport.


title: Opel Corsa D

text: Life vastasi suunnilleen alkuperäistä Enjoy-mallia. Varusteluun oli lisätty säilytystaskut etuistuinten selkänojiin, mutta monitoimiohjauspyörä sekä kaksiosainen takaselkänoja oli karsittu ja teräsvanteet olivat 14-tuumaiset.


title: Opel Corsa D

text: Uudessa Enjoy-mallissa oli alkuperäisen lisäksi 15 tuuman kevytmetallivanteet ja nahkaverhoiltu ohjauspyörä.


title: Opel Corsa D

text: Sportiin oli lisätty 17 tuuman kevytmetallivanteet, alumiinipolkimet, tummennetut takaikkunat ja ulkoväriin sointuvat ilmastointiaukkojen kehykset.


title: Opel Corsa D

text: Erikoismalleina olivat Black Line ja Color Edition. Color Editionin erikoispiirteenä oli kaksivärisyys ja pirteät värisävyt. Istuimet olivat urheilulliset ja korin väriin sävytetyt. Myös kojelaudassa ja ohjauspyörässä oli korinväriset koristeet. Varusteina oli 17 tuuman kevytmetallivanteet, tummennetut takaikkunat ja kromattu pakoputken pää. Alusta oli säädetty urheilullisemmaksi.


title: Opel Corsa D

text: Maaliskuussa 2007 Geneven autonäyttelyssä esiteltiin suorituskykyinen Opel Corsa OPC. Isossa-Britanniassa auto tunnetaan nimellä Vauxhall Corsa VXR. Valmistajan ilmoituksen mukaan alkuperäinen tavoite oli myydä ensimmäisenä vuonna noin 3 000 autoa, mutta tämä rajapyykki ylitettiin jo ensimmäisenä kesänä.


title: Opel Corsa D

text: Autossa on 1,6-litrainen turboahdettu moottori, jonka teho on 192 hevosvoimaa. Suurin vääntömomentti on 230 newtonmetriä, joka erityisen Overboost-järjestelmän avulla voi väliaikaisesti nousta 260 newtonmetriin. Vaihteistona on kuusivaihteinen manuaalivaihteisto. Kiihtyvyys nollasta sataan tapahtuu 7,2 sekunnissa ja huippunopeus on 225 km/h.


title: Opel Corsa D

text: OPC:n erottaa tavallisesta Corsasta suurista helmalevikkeistä ja urheilullisesta takaspoilerista. Takaosassa on myös diffuusori, jonka keskellä on persoonallinen kolmionmuotoinen pakoputken ulostuloaukko. Nahkaverhoillut urheiluistuimet ovat Recaron valmistamat. Lisäksi taka-akselin rakennetta on vahvistettu ja jousitus on selvästi normaalia jäykempi. Alustaa on laskettu 10 millimetrillä. Myös poiskytkettävän ESP-järjestelmän toiminta on sopeutettu urheilulliseen ajoon sopivaksi. Alla on vakiona 17 tuuman kevytmetallivanteet ja 215/45R17-renkaat. Joka pyörässä on levyjarrut, edessä levyjen halkaisija on 308 millimetriä ja takana 264 millimetriä. Jarrusatulat on maalattu OPC-mallien tunnusvärin mukaan siniseksi.


title: Opel Corsa D

text: Opel ilmoitti vuonna 2011, että Manuel Reuterin ohjaama Corsa OPC rikkoi Nürburgringin Nordschleifen rataennätyksen Supermini-luokassa. Corsan loppuaika 20,8 kilometrin pituisella radalla oli 8,49,99 minuuttia. Tämän kunniaksi esiteltiin entistäkin suorituskykyisempi Opel Corsa OPC Nürburgring Edition. Auton 1,6-litrainen moottori on saatu ohjausyksikön säädöillä, uudella ahtimella ja erikoispakoputkistolla tuottamaan 210 hevosvoiman tehon. Alustaa on madallettu entisestään ja autossa on tuumaa suuremmat 18-tuumaiset kevytmetallivanteet.


title: Lavastajat

text: Lavastajat (Ptilonorhynchidae) on varsin pieni heimo pienenkokoisissa varpuslinnuissa. Niitä löytyy luonnonvaraisina pääosin Australiasta ja Uudesta-Guineasta, usein trooppiselta alueelta. Lavastajat ovat pieniä tai keskikokoisia lintuja. Lavastajat tunnetaan ehkä parhaiten niiden erikoisesta tavasta muodostaa pari. Lajin koiras rakentaa risuista lehtimajoja, jotka se koristelee värikkäillä luonnosta löytyvillä esineillä, joita naaras sitten arvostelee. Naaraan mielestä parhaan majan tehnyt koiras saa paritella naaraan kanssa. Tämä johtaa siihen, että useat koiraat jäävät ilman parittelumahdollisuutta, ja jotkut parittelevat monen naaraan kanssa.


title: Lavastajat

text: Lavastajiin kuuluu 8 sukua ja 19 lajia.


title: Saab 9-7X

text: Saab 9-7X on GM:n T-alustaan perustuva maastoauto, joka tuli markkinoille kesällä 2005. Se on saanut lempinimen "Trollblazer", joka tulee samaan alustaan perustuvasta Chevrolet Trailblazerista ja Trollhättanin kaupungista, jossa Saabeja tehdään. 9-7X ei kuitenkaan ole Trollhättanissa tehty, vaan Morainessa, Ohiossa samalla linjalla rinnakkaismalliensa GMC Envoyn, Buick Rainierin ja Isuzu Ascenderin kanssa.


title: Saab 9-7X

text: 9-7X:n valmistus aloitettiin vuonna 2005. Se eroaa muista samaan alustaan perustuvista autoista jonkin verran, siinä on yhden tuuman (25,4 mm) matalampi maavara ja erilaiset puskurit. Sisustan muotoiluun on otettu mallia vanhan Saab 900:n sisustasta, myös käynnistyskytkin on sijoitettu keskikonsoliin 900:n tyyliin. Kesään 2007 mennessä autoa on myyty reilut 12.000 kpl.


title: Saab 9-7X

text: Mallivuodelle 2007 auton varustusta parannettiin. Vakiovarusteisiin kuuluu mm. rengaspaineiden tarkkailujärjestelmä ja tarjolle tuli myös uusi värivaihtoehto. Kesällä 2007 esiteltiin mallivuodelle 2008 uusi Aero-malli, jossa on 6-litrainen LS2 V8. Samaa pikkulohkoa käytetään mm. Chevrolet Corvetessa, Cadillac CTS-V:ssä ja Trailblazer SS:ssä. Varustukseen kuuluu mm. 20-tuumainen rengastus sekä erikoisulkoväri. Aero tulee Yhdysvalloissa markkinoille syksyllä 2007.


title: Saab 9-7X

text: 9-7X:n faceliftiä odotettiin vuonna 2007. Alun perin se oli tarkoitus korvata Subaru B9 Tribecaan perustuvalla Saab 9-6X -mallilla, mutta GM:n myytyä Subarun osakkeet projekti peruttiin. Seuraajan odotetaan olevan Theta-alustaan perustuva Saab 9-4X ja esittely tulee tapahtumaan aikaisintaan vuonna 2008.


title: Saab 9-7X

text: Linear-varustelutasossa, joka on perusmalli, on neliveto, nahkapenkit, 18" kevytmetallivanteet, sivuturvatyynyt. Viihdelaitteistoon kuuluu OnStar-järjestelmä, XM-satelliittiradio ja 6 CD:n vaihtaja (Bose). Jos autoa ei ole varustettu aukeavalla katolla, siinä on takamatkustajille DVD-viihdejärjestelmä.


title: Saab 9-7X

text: Arc-varustelutaso tuo lisäksi mukanaan paremmat vanteet, Xenon-etuvalot, korkeapaineella toimivat valonpesurit ja säädettävät polkimet.


title: Saab 9-7X

text: Syksyllä 2006 esiteltiin mallivuodelle 2007 Altitude Edition -erikoismalli, jota valmistetaan vain rajoitettu 500 kappaleen erä. Varusteisiin kuuluu mm. 18-tuumaiset vanteet, astinlaudat korin sivuilla, DVD-soitin takapenkkiläisille sekä harmaan hiilikuidun sävyinen metalliväri. Varustus on tarjolla molempien moottorivaihtoehtojen yhteydessä. Vaikka 9-7X on suunniteltu ensisijaisesti vain Yhdysvaltojen markkinoille, sitä kuitenkin myytiin myös Bahrainissa, Belgiassa, Englannissa, Kanadassa, Tšekissä, Unkarissa, Jordanissa, Kuwaitissa, Latviassa, Libanonissa, Luxemburgissa, Hollannissa, Omanissa, Qatarissa, Saudi Arabiassa, Syyriassa, Sveitsissä, Virossa ja Yhdistyneissä Arabiemiirikunnissa.


title: Volleyball Hall of Fame

text: Volleyball Hall of Fame on lentopallon historiaa ja kuuluisia pelaajia sekä vaikuttajia kunnioittava galleria. Se sijaitsee Holyokessa Massachusettsin osavaltiossa. Juuri siellä William G. Morgan aikoinaan keksi lentopallon.


title: Volleyball Hall of Fame

text: Pelaaja, tuomari tai seura- tai sarjatoiminnassa mukana oleva toimitsija tai vaikuttaja voi uransa jälkeen päästä Volleyball Hall of Famen jäseneksi, jos hän on yltänyt urallaan johonkin suureen saavutukseen, ollut merkittävä pelaaja tai vaikuttanut jotenkin lentopallon kehittymiseen.


title: Volleyball Hall of Fame

text: Vuonna 1971 Holyoken kaupungin pormestari sai idean perustaa kaupunkiin lentopallon Hall of Fame -gallerian. Ideasta innostui myös Kansainvälinen lentopalloliitto, sillä olihan lentopallo saanut alkunsa juuri Holyokessa. Ensimmäiseksi galleriaan valittiin lentopallon kehittänyt William G. Morgan. Vuonna 1987 galleria siirrettiin kaupungissa isompaan tilaan, ja vuonna vuonna 1997 gallerialle valmistui uusi museo.


title: Menetetyn muistin tapaus

text: Menetetyn muistin tapaus on Sanoma Magazines Finlandin kustantama Disneyn eläinmaailman ankkasarjoja käsittelevän "Ankantekijät"-sarjan kahdeksas teos. Kaikki teoksen tarinat on piirtänyt tunnettu italialainen ankkapiirtäjä Giorgio Cavazzano. Käsikirjoittajina toimivat François Corteggiani, Tito Faraci, Bruno Sarda, Philippe Gasc, Manuela Marinato ja Giorgio Pezzin. Kirja on julkaistu vuonna 2007.


title: Bill Hougland

text: William Marion ”Bill” Hougland (20. kesäkuuta 1930 Caldwell, Kansas – 6. maaliskuuta 2017 Lawrence, Kansas) oli yhdysvaltalainen koripalloilija ja kaksinkertainen olympiavoittaja. Hän kuului Yhdysvaltain maajoukkueeseen, joka voitti olympiakultaa Helsingissä 1952 ja Melbournessa 1956. Hougland pelasi sekä Helsingissä että Melbournessa kaikki kahdeksan ottelua. Hän teki kummassakin turnauksessa yhteensä 46 pistettä.


title: Sateenkaarilurit

text: Sateenkaarilurit ("Trichoglossus") on eräs kaijasuku.


title: Sateenkaarilurit

text: Sateenkaarilurit elävät Indonesian, Filippiinien, Tyynenmeren läntisillä saarilla, Uudessa-Guineassa ja Australiassa.


title: Sateenkaarilurit

text: Sateenkaarilurit ovat kooltaan 20-26 cm pitkiä, hyvin värikkäitä papukaijoja. Niiden pyrstö on pyöreäpäinen eikä alanokan tyvessä ole paljasta laikkua. Sukupuolet ovat yleensä täysin samannäköisiä. Nuorten lintujen höyhenpuku on melko samanlainen kuin aikuisten, mutta nuoren pyrstösulkien kärjet ovat terävät. Niiden tavalliset äänet ovat korkeita kirkaisuja.


title: Sateenkaarilurit

text: Ne pesivät yleensä puunkoloihin ja munivat yhdestä kolmeen, tavallisesti 2 munaa, joita naaras hautoo. Niiden ravinto koostuu siitepölystä, medestä, kukista, hedelmistä, marjoista ja hyönteisistä.


title: Sateenkaarilurit

text: Luettelo perustuu Bird Life Suomen maailman lintujen suomenkieliseen nimistöön.


title: Stanley Cohen

text: Stanley Cohen (s. 17. marraskuuta 1922) on yhdysvaltalainen biokemisti, joka jakoi vuoden 1986 Albert Lasker -palkinnon lääketieteellisestä perustutkimustyöstä ja Nobelin lääketieteen palkinnon Rita Levi-Montalcinin kanssa. Hän voitti myös Louisa Gross Horwitz -palkinnon (1983) ja National Medal of Sciencen (1986).


title: Stanley Cohen

text: Cohenin vanhemmat olivat venäjänjuutalaisia.


title: Stanley Cohen

text: Cohen syntyi New Yorkin Brooklynissä ja on työskennellyt pitkään Vanderbiltin yliopistossa. Hän valmistui Brooklyn Collegesta, Oberlin Collegesta ja Michiganin yliopistosta. Hänet nimitettiin vuonna 1976 Yhdysvaltain syöpäjärjestön tutkimusprofessoriksi.


title: Stanley Cohen

text: Stanley Cohen sai The Economist-talousaikakauslehden palkinnon yhdessä Herbert Boyerin kanssa 2005.


title: Ammunnan Euroopan-mestaruuskilpailut 2007 - 10 m liikkuvamaali, naiset

text: 10 m liikkuvassamaalissa naiset ampuvat ensiksi 20 hidasta juoksua ja sitten 20 nopeaa juoksua.Joukkuekilpailussa joukkueen muodostavat kolme saman maan kilpailijaa.


text: Naisten 10 m liikkuvassamaalissa EM-kilpailut 2007 järjestettiin 16. maaliskuuta, Deauvillessä.


title: Juanfernándezintulikulma

text: Juanfernándezintulikulma ("Aphrastura masafucrae") on orneeroihin kuuluva äärimmäisen uhanalainen lintu, joka elää vain Juan Fernándezin saarilla sijaitsevassa Alejandro Selkirkin saaressa .


title: Juanfernándezintulikulma

text: Kooltaan lintu kasvaa noin 16 cm pitkäksi. Väritykseltään se on ruskea lukuun ottamatta mustia siipiä ja päätä. Päässä on valkoinen silmäkulmajuova. Nokka on hyönteissyöjille tyypillisesti terävä. Linnun kutsuääni on ”trrt”.


title: Juanfernándezintulikulma

text: Juanfernándezintulikulman luontainen elinympäristö ovat vuoriston rinteillä sijaitsevat metsät, joissa kasvaa "Dicksonia externa" ja "Lophosauria quadripinnata" -saniaislajeja.


title: Juanfernándezintulikulma

text: Vuosina 2001–2003 juanfernándezintulikulmia arvioitiin olevan jäljellä noin 200 yksilöä. Lajiin kohdistuvat suurimmat uhkat ovat metsien hakkaaminen, saarelle tuodut petonisäkkäät ja rotat. Kannan viimeaikaisen vähentymisen syyksi arvellaan myös punaselkähaukan lisääntymistä saarella.


title: Antti Kaarne

text: Antti Johannes Kaarne (vuoteen 1906 Karlsson) (27. marraskuuta 1875 Messukylä – 14. heinäkuuta 1924 Turku) oli suomalainen poliitikko, joka toimi Suomen kristillisen työväenliiton kansanedustajana ja puheenjohtajana sekä myöhemmin Suomen sosialistisen työväenpuolueen kansanedustajana. Kaarne oli myös Piikkiön kunnanvaltuuston jäsen.


title: Antti Kaarne

text: Kaarne valittiin eduskuntaan ensi kerran vaaleissa 1908 Turun läänin pohjoisesta vaalipiiristä. Hän uusi paikkansa vuosina 1909 ja 1910, jolloin hän siirtyi Turun läänin eteläiseen vaalipiiriin. Sisällissodan jälkeen radikalisoitunut Kaarne siirtyi SSTP:n riveihin ja hän nousi puolueen listalta takaisin eduskuntaan vaaleissa 1922. Syksyllä 1923 Kaarne pidätettiin yhdessä SSTP:n muun eduskuntaryhmän kanssa. Eduskuntauransa aikana Kaarne kuului maatalous- ja toimitusvaliokuntiin.


title: Antti Kaarne

text: Kaarne arvosteli SSTP:ssä sen johtoa, politiikkaa ja suhdetta Suomen kommunistiseen puolueeseen. Huhtikuussa 1922 Kaarne esiintyi SSTP:n puolueneuvoston kokouksessa, jossa hän vaati luopumista "kaikista ennenaikaisista vallankumoushaihatteluista". Kaarneen mielestä oli keskityttävä lujan puolueen rakentamiseen, koska Suomen työväenluokka ei ollut kykenevä uuteen vallankumoukseen eikä apua ollut saatavilla.


title: Antti Kaarne

text: Kaarne työskenteli 1800-luvun lopulla koneenkäyttäjänä ja -asettaja Suomessa, Ruotsissa ja Venäjällä. Vuosisadan alkupuolella hän toimi Kristillisen työväenliiton johtotehtävissä ja vuodesta 1912 alkaen pienviljelijänä Piikkiössä. Kaarne myös kirjoitti lehtiin Työkansa ja Tähti.


title: Antti Kaarne

text: Antti Kaarne oli naimisissa vuodesta 1898 Fanny Johanna Lindin kanssa. Heidän poikansa oli toimittaja Yrjö Kaarne.


title: Ludwig Kübler

text: Ludwig Kübler (2. syyskuuta 1889 Unterdill, Ylä-Baijeri – 18. elokuuta 1947 Ljubljana) oli saksalainen kenraali ja vuoristodivisioonan komentaja toisen maailmansodan aikana. 1. lokakuuta 1935 alkaen hän oli 98. vuoristorykmentin komentaja. Syyskuussa 1939 Küblerin vuoristojoukot hyökkäsivät Puolaan osana Saksan aloittamaa salamasotaa, minkä jälkeen hänet palkittiin ansioistaan rautaristillä. Lokakuussa 1943 kenraali Kübler komensi saksalaisten operaatiovyöhykettä Adrianmeren ranta-alueella, ja hänestä tuli koko vuoristoarmeijakunnan komentaja. Hänen yksikkönsä ottivat myös osaa taisteluun partisaaneja vastaan. Wilhelm Keitelin valtuuttamana Kueblerin joukot vastasivat partisaanien tekemiin rikoksiin ja tihutöihin silmittömällä terrorilla. Sodan jälkeen Kübler joutui liittoutuneiden sotavangiksi, ja hänet luovutettiin Jugoslaviaan vastaamaan tekemistään sotarikoksista. Ljubljanan vankilassa hänet tuomittiin kuolemaan 19. heinäkuuta 1947. Hänet hirtettiin aamulla 18. elokuuta 1947.


title: Syyslehtiä

text:
Syyslehtiä, , on yhdysvaltalainen vuonna 1956 ensi-iltansa saanut draamaelokuva, jonka ohjasi Robert Aldrich Jean Rouverolin ja Hugo Butlerin käsikirjoituksen pohjalta. Elokuvan pääosassa on Joan Crawford, ja sen sivuosissa näyttelevät muun muassa Cliff Robertson, Vera Miles ja Lorne Greene. "Syyslehtiä" on mustavalkoinen ja noin 107 minuutin, eli tunnin ja 47 minuutin mittainen. Columbia Pictures tuotti elokuvan ja sen tunnusmusiikin ""Autumn Leaves"", esittää Nat King Cole . "Syyslehtien" ensimmäinen virallinen ensi-ilta oli Länsi-Saksassa 4. kesäkuuta vuonna 1956 . Yhdysvalloissa elokuva sai ensi-iltansa ensimmäinen päivä elokuuta ja Suomessa 19. lokakuuta.
Joan Crawford kertoi myöhemmin elokuvan "Syyslehtiä" olleen yksi hänen omista henkilökohtaisista suosikkielokuvistaan .


title: Syyslehtiä

text: Joan Crawfordin näyttelemä Millicent Wetherby ihastuu nuoreen Burt Hansoniin (Cliff Robertson). He alkavat tapailla toisiaan, ja tapailu johtaa pian avioliittoon. Millicent ei kuitenkaan ole tietoinen Burtin mielenterveysongelmista, jotka ovat seurausta hänen entisestä avioliitostaan. Burtin mielenterveys horjuu entisestään kun hänen isänsä (Lorne Greene) ja entinen vaimonsa (Vera Miles) saapuvat tapaamaan häntä. Millicent ryhtyy selvittämään, mistä Burtin ongelmat oikein saavat alkunsa.


title: Jo-Wilfried Tsonga

text: Jo-Wilfried Tsonga (s. 17. huhtikuuta 1985 Le Mans) on ranskalainen tennispelaaja, joka aloitti ammattilaisuransa vuonna 2004. ATP-listalla hän on ollut parhaimmillaan kaksinpelissä viidentenä ja nelinpelissä sijalla 33. Tsonga on voittanut urallaan 16 ATP-turnausta kaksinpelissä ja neljä turnausta nelinpelissä.


title: Jo-Wilfried Tsonga

text: Tsonga voitti Yhdysvaltain avointen juniorimestaruuden vuonna 2003 kukistettuaan loppuottelussa Marcos Baghdatisin. Hän selviytyi juniorivuosinaan lisäksi välieriin kolmessa muussa Grand Slam -turnauksessa.


title: Jo-Wilfried Tsonga

text: Ammattilaisurallaan Tsonga on selviytynyt Grand Slam -turnauksissa parhaimmillaan loppuotteluun Australian avoimessa tennisturnauksessa 2008. Lisäksi hän selviytyi välieriin Wimbledonissa 2011, Wimbledonissa 2012 ja Ranskan avoimissa 2013 sekä puolivälieriin Wimbledonissa 2010, Yhdysvaltain avoimissa 2011 ja Ranskan avoimissa 2012.


title: Jo-Wilfried Tsonga

text: Tsonga pelasi Grand Slam -turnauksen miesten kaksinpelin pääsarjassa ensimmäisen kerran Ranskan avoimissa 2005 pudoten ensimmäisellä kierroksella. Hän sai villin kortin vuoden 2007 Australian avoimiin, joissa kohtasi avauskierroksella kuudenneksi sijoitetun Andy Roddickin. Tsonga voitti ensimmäisen erän tie breakin, kaikkien aikojen pisimmän tie breakin Australian avointen historiassa 20–18, mutta hävisi ottelun lopulta 7–6, 6–7, 3–6, 3–6. Wimbledonissa hän selviytyi neljännelle kierrokselle voitettuaan Julien Benneteaun, Nicolás Lapenttin ja Feliciano Lópezin ennen kuin hävisi ystävälleen, kahdenneksitoista sijoitetulle Richard Gasquet'lle 4–6, 3–6, 4–6. Yhdysvaltain avoimissa hän eteni kolmannelle kierrokselle pudotettuaan Óscar Hernándezin ja Tim Henmanin, mutta hävisi sitten Rafael Nadalille 6–7, 2–6, 1–6. Lokakuussa hän saavutti Lyonissa ensimmäisen nelinpelin ATP-turnausvoittonsa Sebastien Grosjeanin parina.


title: Jo-Wilfried Tsonga

text: Tsonga aloitti kauden 2008 hyvin selviytymällä Adelaiden turnauksessa välieräotteluun, jonka hävisi Jarkko Niemiselle. Sydneyn turnauksessa hän voitti nelinpelin parinaan Richard Gasquet. Australian avoimissa hän yllätti avauskierroksella yhdeksänneksi sijoitetun Andy Murrayn neljässä erässä. Seuraavissa otteluissaan Tsonga voitti Sam Warburgin ja Guillermo García-Lópezin sekä neljännellä kierroksella kahdeksanneksi sijoitetun Richard Gasquet'n 6–2, 6–7, 7–6, 6–3 ja puolivälierissä 14:nneksi sijoitetun Mihail Južnyin 7–5, 6–0, 7–6. Välierissä hän kukisti ranking-listan kakkosen Rafael Nadalin suoraan kolmessa erässä 6–2, 6–3, 6–2. Loppuottelussa hän hävisi Novak Đokovićille 6–4, 4–6, 3–6, 6–7 (2–7). Turnauksen jälkeen hän nousi maailmanlistalla sijalle 18. Yhdysvaltain avoimissa hän karsiutui kolmannella kierroksella.


title: Jo-Wilfried Tsonga

text: Ensimmäisen kaksinpelin ATP-turnausvoittonsa Tsonga saavutti Bangkokissa syyskuussa 2008. Hän voitti loppuottelussa Novak Đokovićin eräluvuin 7–6(7–4), 6–4. Toisen voittonsa hän saavutti Pariisin Masters-turnauksessa loka-marraskuussa. Tuolloin hän voitti Radek Štěpánekin, maailmanlistalla kolmanneksi sijoitetun Novak Đokovićin ja Andy Roddickin kolmessa erässä, James Blaken kahdessa erässä sekä loppuottelussa David Nalbandianin eräluvuin 6–3, 4–6, 6–4. Voittonsa myötä hän nousi ATP-listalla ensi kertaa kymmenen parhaan joukkoon; kauden päättyessä hänen sijoituksensa oli kuudes.


title: Jo-Wilfried Tsonga

text: Tammikuussa 2009 Tsonga voitti parinsa Marc Gicquelin kanssa ATP-nelinpeliturnauksen Brisbanessa. Australian avoimissa hän selviytyi puolivälieriin mutta hävisi Fernando Verdascolle eräluvuin 6–7(2), 6–3, 3–6, 2–6. Helmikuussa 2009 Tsonga voitti Johannesburgin ja Marseillen ATP-kaksinpeliturnaukset. Ranskan avoimissa hän hävisi neljännellä kierroksella Juan Martín del Potrolle eräluvuin 1–6, 7–6(5), 1–6, 4–6 ja Wimbledonissa kolmannella kierroksella Ivo Karlovićille lukemin 6–7(5), 7–6(5), 5–7, 6–7(5). Elokuussa hän voitti Montréalin Masters-turnauksen puolivälierissä maailman ykköspelaajan, Roger Federerin mutta hävisi välierissä Andy Murraylle. Yhdysvaltain avoimissa hän hävisi neljännellä kierroksella Fernando Gonzálezille lukemin 6–3, 3–6, 6–7(3), 4–6. Lokakuussa hän voitti Tokion kaksinpeliturnauksen ja Shanghaissa Julien Benneteaun kanssa nelinpelin.


title: Jo-Wilfried Tsonga

text: Tammikuussa Australian avoimissa Tsonga selviytyi aina välieriin saakka. Hän kukisti puolivälierissä kolmanneksi sijoitetun Novak Đokovićin viidessä erässä, mutta hävisi välierissä turnauksen voittaneelle Roger Federerille 2–6, 3–6, 2–6. Miamin Masters-turnauksessa hän hävisi puolivälierissä Rafael Nadalille ja Rooman Masters-turnauksen puolivälierissä David Ferrerille. Ranskan avoimissa hän joutui luovuttamaan neljännen kierroksen ottelunsa Mihail Južnyia vastaan. Wimbledonissa hän hävisi puolivälieräottelun Andy Murraylle 7–6(5), 6–7(5), 2–6, 2–6. Shanghain Masters-turnauksessa hän hävisi puolivälierissä Andy Murraylle.


title: Jo-Wilfried Tsonga

text: Australian avoimissa Tsonga hävisi kolmannella kierroksella Aleksandr Dolgopoloville viisieräisen kamppailun. Rotterdamissa hän selviytyi finaaliin, jossa hävisi Robin Söderlingille. Ranskan avoimissa Tsonga hävisi myös kolmannella kierroksella. Hän hävisi Stanislas Wawrinkalle viisieräisen ottelun. Wimbledonissa Tsonga selviytyi välieriin voittamalla puolivälierissä Roger Federerin. Välierissä hän hävisi Novak Đokovićille neljässä erässä. Yhdysvaltain avoimissa Tsonga eteni ensimmäistä kertaa puolivälieriin. Tällä kertaa hän kuitenkin hävisi suoraan kolmessa erässä Federerille.


title: Jo-Wilfried Tsonga

text: Vuoden 2012 aluksi Tsonga voitti Dohan turnauksen. Loppuottelussa hän voitti maanmiehensä Gaël Monfilsin luvuin 7–5, 6–3. Australian avoimissa Tsonga hävisi neljännellä kierroksella Kei Nishikorille lukemin 6–2, 2–6, 1–6, 6–3, 3–6. Ranskan avoimissa hän pääsi puolivälieriin, joissa hän hävisi Novak Đokovićille eräluvuin 1–6, 7–5, 7–5, 6–7(8), 1–6. Wimbledonissa Tsongan pelit päättyivät välieriin, kun hän hävisi Andy Murraylle neljässä erässä. Lontoon olympialaisissa Tsonga hävisi puolivälierissä Novak Đokovićille. Syyskuussa Tsonga voitti Metzin ATP-turnauksen voittamalla finaalissa Andreas Sepin.


title: Jo-Wilfried Tsonga

text: Australian avoimissa Tsonga eteni puolieriin saakka, jossa hävisi Roger Fedederille. Helmikuussa Tsonga voitti Marseillen ATP-turnauksen voittamalla finaalissa Tomáš Berdychin. Ranskan avoimissa Tsonga eteni välieriin, jossa hävisi David Ferrerille.


title: Jo-Wilfried Tsonga

text: Australian avoimissa Tsonga hävisi neljännellä kierroksella Roger Fedederille. Sekä Ranskan avoimissa että Wimbledonissa hän hävisi neljännellä kierroksella Novak Đokovićille. Elokuussa Toronton Masters-turnauksen loppuottelussa Tsonga voitti Federerin. Yhdysvaltain avoimissa hän hävisi neljännellä kierroksella Andy Murraylle.


title: Jo-Wilfried Tsonga

text: Ranskan avoimissa 2015 Tsonga ylsi välieriin, joissa hän hävisi Stanislas Wawrinkalle. Wimbledonissa hän putosi kolmannella kierroksella. Yhdysvaltain avoimissa hän hävisi puolivälierissä Marin Čilićille. Vuoden ainoan turnausvoittonsa Tsonga sai syyskuun lopulla Metzissä. Lokakuussa Shanghain turnauksen loppuottelussa hän hävisi Novak Đokovićille.


title: Jo-Wilfried Tsonga

text: Australian avoimissa 2016 Tsonga hävisi neljännellä kierroksella Kei Nishikorille, Ranskan avoimissa kolmannella kierroksella Ernests Gulbisille, Wimbledonissa puolivälierissä Andy Murraylle ja Yhdysvaltain avoimissa puolivälierissä Novak Đokovićille. Lokakuussa Tsonga selviytyi Wienin turnauksen loppuotteluun mutta hävisi Andy Murraylle.


title: Jo-Wilfried Tsonga

text: Tsonga voitti vuonna 2017 neljä ATP-turnausta: Rotterdamissa ja Marseillessa helmikuussa, Lyonissa toukokuussa sekä Antwerpenissa lokakuussa. Wienin turnauksen loppuottelussa lokakuussa hän hävisi maanmiehelleen Lucas Pouillelle. Grand Slam -turnauksista Tsonga ylsi Australian avoimissa puolivälieriin.


title: Jo-Wilfried Tsonga

text: Australian avoimissa 2018 Tsonga hävisi kolmannella kierroksella Nick Kyrgiosille. Vuoden ainoan välieräpaikkansa hän saavutti helmikuussa Montpellierin turnauksessa, jossa hän hävisi Lucas Pouillelle.


title: Metroid II: Return of Samus

text: Metroid II: Return of Samus () on Nintendon kehittämä ja vuonna 1991 Game Boylle julkaisema "Metroid"-pelisarjan toinen osa.


title: Metroid II: Return of Samus

text: "Metroid II" on jokseenkin vähiten tunnetuin osa kaikista "Metroid" -peleistä. Sitä onkin kritisoitu käsikonsolien tuomien rajoitusten takia, mistä syystä pelimaailma ei ole niin avoin kuin edellisessä "Metroid"issa tai myöhemmin ilmestyneessä "Super Metroid"issa. Lisäksi edellisen "Metroid"in ohjannut Yoshio Sakamoto ei pääasiassa ollut vastaamassa pelin kehityksestä, vaan sen hoiti pienempi porukka, kun taas Sakamoton isompi tiimi työsti samoihin aikoihin Super Nintendolle seuraavaa "Metroid"ia. Tämän takia "Metroid II" mielletään sarjan väliosaksi tai johdannoksi "Super Metroid"ille. Huolimatta kritiikistään peli on aikojen saatossa saanut faneja puolelleen, etenkin Nintendo 3DS:lle julkaistun "" -uusintaversion myötä.


title: Metroid II: Return of Samus

text: "Metroid II" on sarjan ensimmäinen, joka esittelee pelaajalle Metroid-vihollisten luonnollisen kehityskaaren.


title: Metroid II: Return of Samus

text: On kulunut muutama vuosi maineikkaan palkkiometsästäjä Samus Aranin onnistuneesta tehtävästä pysäyttää pahojen avaruuspiraattien suunnitelma käyttää Metroideja pahoihin tarkoitusperiin. Galaktisen Federaation johto on käynyt kaikkia vaihtoehtoja läpi tullen lopulta päätökseen, että Metroidit ovat galaktisen sivilisaation kannalta liian vaarallinen olemassaoloon ja laji on täten tuomittu hävitettäväksi sukupuuttoon. Metroidien kotiplaneettana tunnetulle SR-388:lle lähetetään iskujoukot suorittamaan tehtävää, mutta kun yhteys heihin menetetään eikä toisenkaan joukon lähettäminen tuota tulosta, ottaa Federaation johto viimeisenä keinonaan yhteyttä Samus Araniin, jolla tiedettiin olevan jotain kokemusta Metroideista.


title: Metroid II: Return of Samus

text: Ja näin Samus laskeutuu SR388:lle aloittamaan haastavan tehtävänsä. Mitä syvemmälle hän etenee luolastoissa kohti ydintä, sitä enemmän Samus kohtaa tavallisten toukkavaiheisten Metroidin oheella näiden voimakkaampia kehitysasteita: Alphoja, Gammoja, Zetoja ja Omegoja. Kun Samus saapuu viimein Metroidien pesimäalueelle pyyhkimällä Metroidit aina vain uhanalaisemmiksi, onkin lopussa odottamassa haasteista suurin: taistelu munivaa Metroid-kuningatarta vastaan. Kun kuningattaren tuhon myötä näyttäisi viimein kannan olevan lopullisesti hävitetty, Samus löytää vielä yhden kuoritumattoman munan, josta kuoriutuu universumin viimeinen Metroid-toukka, joka kiintyy Samukseen luullen häntä emokseen. Samus ei henno tuhota olentoa vaan ottaa sen mukaansa, otuksen auttaen häntä pääsemään takaisin planeetan pinnalle. Samus poistuu SR-388:sta, vieden toukan Federaation huomaan.


title: Metroid II: Return of Samus

text: Pelissä edetään edeltäjänsä tavoin tutkimalla paikkoja ja hankkimalla Samukselle uusia kykyjä ja varusteita helpottamaan pelaajan matkaa, tosin tässä pelissä mukanasi on energia- ja ohjusmittarien oheella Metroid-laskuri, jossa näkyy pelin aikana tuhottavien Metroidien jäljellä oleva lukumäärä. Kun tietyltä alueelta on hävittänyt vaadittu määrä Metroideja, ilmoitetaan siitä pelaajalle maanjäristyksen muodossa; tämä merkitsee sitä, että pääluolaston laavavirta on laskeutunut ja reitti uudelle alueelle avautunut.


title: Metroid II: Return of Samus

text: Osa kyvyistä on jo nähty ensimmäisessä Metroid-pelissä, muun muassa Morph Ball (Palloksi muuttuminen, joka mahdollistaa kulkemaan ahtaista paikoista), High Jump Boots (Korkeammat hypyt mahdollistavat kengät), Varia Suit (Kestävyyttä kasvattava lisäkerrostuma) ja Screw Attack (Vihollista vahingoittava sähkökenttä Samuksen ympärillä hypätessä) sekä vihollisten jäädyttämiseen soveltuva Ice Beam ja kiinteitä asiota lävistävä Wave Beam.


title: Metroid II: Return of Samus

text: "Metroid II" esittelee myös muutamia uusia kykyjä:


title: Metroid II: Return of Samus

text: Edeltäjäänsä nähden myös ohjattavuutta on hiottu entisestään; Samuksella on ensimmäistä kertaa mahdollisuus kyyristyä ja ampua hypätessä tai pudottautuessa alaspäin. Myös Samuksen ulkoasua on verrattain paranneltu, sillä pelaajan saatua Varia-ominaisuuden käyttöönsä hahmon ulkoasu vaihtuu uuteen haarniskaan. Peli sisältää myös ympäriinsä ripoteltuja energioiden ja ohjuksien latauspisteitä, sekä tallennuspisteitä tehden näin "Metroid II"-pelistä pelisarjansa ensimmäisen, joka antaa pelaajalle mahdollisuuden tallentaa pelaamisensa siinä missä edeltäjä käytti vielä salasanoja.


title: Ammunnan Euroopan-mestaruuskilpailut 2007 - 10 m liikkuvamaali, pojat

text: 10 m liikkuvassamaalissa pojat ampuvat ensiksi 30 hidasta juoksua ja sitten 30 nopeaa juoksua.Joukkuekilpailussa joukkueen muodostavat kolme saman maan kilpailijaa.


text: Poikien 10 m liikkuvassamaalissa EM-kilpailut 2007 järjestettiin 16. maaliskuuta, Deauvillessä.


title: Uuronkylä

text: Uuronkylä (arkikielessä useimmiten vain Uuro) on kylä Kauhajoen kaupungissa. Kylä sijaitsee noin 26 kilometriä lounaaseen kaupungin keskustasta Isojoelle vievän maantien (661) varrella aivan Isojoen rajan tuntumassa.


title: Uuronkylä

text: Uuronkylä sijaitsee Lauhanvuoren ja Pyhävuoren välissä ja on näin ollen jonkinlaista laaksoaluetta, johon sana uurokin viitannee. Uuronkylän läpi virtaa Uuronluoma.


title: Coolio

text: Coolio (oik. Artis Leon Ivey, Jr.; s. 1. elokuuta 1963) on yhdysvaltalainen rap-artisti. Hänet tunnetaan "Gangsta's Paradise" -kappaleesta. Coolio on kotoisin Comptonista, kuten monet muut gangstarapin tähdet. Hän on myös tunnustautunut julkisesti kuuluvansa Los Angelesista kotoisin olevaan Crips-katujengiin.


title: Coolio

text: Coolio aloitti uransa rapyhtyeessä WC and the Maad Circle, johon kuuluivat WC, Sir Jinx ja DJ Crazy Toones. Erottuaan yhtyeestä hän teki menestysalbuminsa "Gangsta's Paradise" ja WC tunnetaan Westside Connectionin jäsenenä.


title: Coolio

text: Coolio on esiintynyt televisiossa ja ollut juontajana muun muassa Mobo Awards -palkintojenjakotilaisuudessa.


title: Uuro

text: Uuro on jyrkkäreunainen rotkolaakso etenkin Pohjois-Karjalassa. Esimerkki uurosta on Kolvananuuro. Nimitys on kansanomainen.


title: Tetsuo Hamuro

text: Tetsuo Hamuro (; 7. syyskuuta 1917 Fukuoka – 30. lokakuuta 2005 Takaishi) oli japanilainen uimari ja olympiavoittaja. Hamuro voitti 200 metrin rintauinnin kultaa vuoden 1936 kesäolympialaisissa Berliinissä. Finaalissa hän voitti hopeamitalistin 1,4 sekunnin erolla uiden samalla uuden olympiaennätyksen 2.41,5.


title: Tetsuo Hamuro

text: Hamuro lopetti uinti-uransa 1940-luvun alussa. Vuonna 1990 hänet valittiin International Swimming Hall of Fameen. Hamuro kuoli 30. lokakuuta 2005 88-vuotiaana.


title: Erwin Rösener

text: Erwin Rösener (2. helmikuuta 1902 – 4. syyskuuta 1946) oli SS-kenraali ("SS-Obergruppenführer"), joka järjesti Sloveniassa siviilien joukkoteloituksia. Hänet tuomittiin Nürnbergin oikeudenkäynneissä kuolemansa jälkeen sotarikoksista.


title: Erwin Rösener

text: Rösener syntyi Schwertessä, pohjois-Westfalenissa. Hän liittyi natsipuolueeseen ja SA:n ruskeapaitoihin 6. marraskuuta 1926. Rösener anoi Waffen-SS:n jäsenyyttä lokakuussa 1929 ja hakemus hyväksyttiin 1930. Hänet ylennettiin vuosien 1930-1944 välillä 11 kertaa ja hänestä tuli SS-Obergruppenführer ja Waffen-SS- ja poliisijoukkojen kenraali. Rösener oli myös "Freundeskreis der Wirtshaft" () -ryhmän jäsen. Ryhmä koostui saksalaisista teollisuusmiehistä, joiden tarkoitus oli kerätä varoja "Kolmannen valtakunnan" rotututkimuksiin. Rösener kuului SS-joukkojen komentaja Heinrich Himmlerin lähipiiriin ja sodan lopussa raportoikin suoraan hänelle.


title: Erwin Rösener

text: Vuoden 1941 lopusta sodan loppuun SS-joukkojen komentaja Himmler järjesti Rösenerin SS-divisioona Alpenlandiin, jonka alueeseen Slovenia kuului. Lokakuusta 1944 sodan loppuun Rösener oli partisaanivastaisten toimien päällikkönä Ljubljanassa. Hän järjesti siviilien, panttivankien ja sotavankien teloituksia, ja nämä teot johtivat myöhemmin sotarikollisten tuomitsemiseen Nürnbergissä. Rösener työskenteli yhdessä Leon Rupnikin ja piispa Gregorij Rožmanin kanssa partisaanien vastaissa taisteluissa ja antoi määräyksen Slovenian natsimielisten kodinturvajoukkojen perustamiseen 24. syyskuuta 1943.


title: Erwin Rösener

text: Rösener pakeni Itävaltaan sodan lopussa, mutta britit pidättivät hänet ja luovuttivat hänet Jugoslaviaan. Hän joutui oikeuteen yhdessä Leon Rupnikin, Gregorij Rožmanin ja monen muun kanssa, ja tuomittiin kuolemaan 30. elokuuta 1946. Rösener hirtettiin 4. syyskuuta 1946 ja haudattiin merkitsemättömään hautaan Ljubljanan Žalen hautausmaalle.


title: Gyula Grosics

text: Gyula Grosics [djula grošitš] (4. helmikuuta 1926 Dorog – 13. kesäkuuta 2014 Budapest) oli unkarilainen jalkapallomaalivahti. Hän saavutti kansainvälistä mainetta Unkarin jalkapallomaajoukkueen jäsenenä 1950-luvulla.


title: Gyula Grosics

text: Grosics voitti maajoukkueessa kultaa vuoden 1952 kesäolympialaisissa Helsingissä. Hän kilpaili myös kolmissa perättäisissä maailmanmestaruuskilpailuissa vuosina 1954, 1958 ja 1962. Vuonna 1954 Unkari saavutti MM-hopeaa. Grosics pelasi kaikkiaan 86 maaottelua vuosina 1947–1962.


title: Gyula Grosics

text: Grosics syntyi Komárom-Esztergomin ja edusti kotimaassaan seurajoukkueita MATEOSZ, Budapest Honvéd FC ja FC Tatabánya, jossa hän lopetti aktiiviuransa vuonna 1962. Vuonna 2008 tuolloin 82-vuotiaalle Grosicsille tarjottiin mahdollisuus pelata suosikkijoukkueessaan Ferencvárosissa, jota hän ei aktiiviurallaan ollut voinut edustaa. Ystävyysottelussa Sheffield Unitedia vastaan hän suoritti avauspotkun ja pelasi maalissa muutaman minuutin, ennen kuin hänet vaihdettiin kentältä pois.


title: Valeria Golino

text: Valeria Golino (s. 22. lokakuuta 1966) on italialainen näyttelijä. Hän syntyi Napolissa kreikkalaiselle äidille ja vietti osan nuoruudestaan Ateenassa.


title: Valeria Golino

text: Golino on saanut parhaan naisnäyttelijän palkinnon Venetsian elokuvajuhlilla rooleistaan elokuvissa "Storia d'Amore" (1986) ja "Per Amor Vostro" (2015). Vuonna 2006 hänelle myönnettiin David di Donatello -elokuvapalkinto, jota edelsi ehdokkuus vuonna 2003.


title: Valeria Golino

text: Golino on näytellyt enimmäkseen italialaisissa elokuvissa. Suuri yleisö tuntee hänet muun muassa Barry Levinsonin Oscar-palkitusta "Sademiehestä" (1988).


title: Tilastollinen tunnusluku

text: Tilastollinen tunnusluku on otoksen muunnos reaaliluvuksi tai reaalilukujen muodostamaksi vektoriksi. Tunnusluvuksi kutsutaan sekä muunnoksen avulla muodostettua satunnaismuuttujaa että sen saamaa arvoa. Matemaattisesti ilmaistuna tunnusluku on siis kuvaus formula_1, missä formula_2 on otoksen koko ja formula_3 on tunnusluvun ulottuvuus.


title: Tilastollinen tunnusluku

text: Tunnusluvun tarkoituksena on tiivistää otoksen sisältämä informaatio havainnolliseen muotoon, tyypillisesti yhdeksi luvuksi. Tunnuslukuja voidaan käyttää otoksen kuvailuun, mutta niille on muitakin käyttötarkoituksia. Muun muassa merkitsevyystestien testisuureet ja tuntemattomien parametrien estimointiin liittyvät estimaattorit ovat tunnuslukuja. Tunnusluvun jakauman määrääminen on yksi tilastotieteen keskeisistä ongelmista.


title: Tilastollinen tunnusluku

text: Yleisimmin käytettyjä tunnuslukuja ovat aineiston sijaintia kuvaavat keskiluvut sekä aineiston vaihteluun liittyvät hajontaluvut. Keskilukuja ovat esimerkiksi aritmeettinen keskiarvo ja mediaani. Hajontalukuihin lukeutuvat muun muassa minimi, maksimi, ala- ja yläkvartiili ja varianssi sekä sen neliöjuuri eli keskihajonta.